Boleh Ke AI Menafsir Mimpi Anda?

Penyelidik di Nokia Bell Labs di Cambridge UK, sedang sibuk menjalankan eksplorasi idea ini, mereka menggunakan pelbagai set data dari rekod mimpi yang pernah direkodkan.

Ianya dibuat dengan menggunakan NLP.
National Language Processing.

Projek ini dinamakan Dreamcatcher.

Dreamcatcher dibangunkan dan didasarkan pada pendekatan analisis mimpi yang disebut sebagai hipotesis kesinambungan.

Hipotesis ini, yang disokong oleh bukti kuat dari penyelidikan selama beberapa dekad mengenai mimpi, menunjukkan bahawa mimpi kita adalah cerminan dari keprihatinan dan idea satu-satu individu itu pada setiap hari.

Data mimpi ni sumbernya adalah Dreambanks.

Pasukan algoritma projek ini mampu membongkar laporan dari Dreambanks dan mengumpulkannya semula dengan cara yang masuk akal bagi sistem untuk difikirkan – misalnya, dengan menyusun rujukan ke dalam kategori seperti “makhluk khayalan”, “rakan”, “watak lelaki”, “watak wanita” dan sebagainya.

Ia kemudian dapat mengkategorikan kategori ini dengan menyaringnya ke dalam kumpulan seperti “agresif”, “ramah”, “seksual” untuk menunjukkan pelbagai jenis interaksi.


Kesan Buruk Stereotype Bangsa

Beberapa hari ini kecoh di media sosial berkenaan kenyataan daripada Tun Dr Mahathir tentang Melayu malas. Kenyataan ini telah menimbulkan kemarahan orang ramai terutamanya daripada kaum Melayu.

Kerana apa? Kerana mereka ini sebenarnya tidak malas. Melayu hari ini kebanyakannya rajin. Bekerja dua tiga kerja dalam satu masa, tidak malu membawa Grabfood atau FoodPanda mencari rezeki dan beratur seawal jam 4 pagi di tambak Johor untuk mencari rezeki di Singapura. Kalau ada pun yang malas, itu adalah masalah individu bukanlah masalah bangsa.

Tahukah anda apakah kesan stereotaip ini? Apa kesannya kepada sesebuah kumpulan atau bangsa? Dahulu kita dimomokkan dengan kata-kata daripada penjajah tentang idea Melayu malas yang telah pun disanggah oleh Syed Hussein Alatas dalam bukunya Mitos Peribumi Malas, kini Tun M pula meneruskan ideologi daripada penjajah.

Jadi hari ini kita cuba untuk melihat apakah kesan stereotaip ini berdasarkan sebuah kajian daripada Stanford University. Mari kita lihat apakah hasil kajian daripada beberapa eksperimen yang telah dijalankan oleh Claude M Steele.

Eksperimen 1: Kajian dilakukan berdasarkan pecahan jantina. Kumpulan satu diberitahu bahawa wanita ini tidak hebat dalam ilmu Matematik. Manakala kumpulan kedua tidak diberitahu apa-apa tentang perbezaan penguasaan ilmu Matematik mengikut jantina.

Hasilnya? Wanita di kumpulan pertama mendapat skor yang jauh lebih rendah berbanding lelaki. Manakala wanita di kumpulan kedua mendapat skor yang tidak jauh berbeza berbanding kaum lelaki.

Eksperimen kedua pula dijalankan berdasarkan perbezaan kaum (African-American VS American). Ujian verbal test. Sama seperti eksperimen pertama, dipecahkan mengikut kumpulan, kumpulan pertama distereotaipkan, kumpulan kedua tidak. Hasilnya seperti di bawah .

Atas sebab inilah saya dan rakan begitu marah sekali dengan stereotyping ini, kerana anda tidak sedar bahawa minda anda boleh dibentuk hanya dengan kata-kata, apatah lagi ia datang daripada pemimpin nombor 1 negara. Diulang berkali-kali sehingga ia terpahat di minda.

Bayangkanlah daripada zaman British sehinggalah ke hari ini Melayu telah dimomokkan dengan pelbagai sifat-sifat negatif, benda ini sudah tertanam bergenerasi, puluhan tahun.

Jika benar pemimpin ingin memajukan kaum Melayu, cabarlah mereka dengan yang betul seperti “Saya cabar Melayu meningkatkan pegangan ekuiti sehingga 40% dalam masa 5 tahun” misalnya. Bukannya dengan cara stereotaip begini.

RUJUKAN:A threat in the air. https://drive.google.com/file/d/1qCkdO0eNU1-iFBMiJD4p-mbr7Qk6Kez0/view


Take Copter: Gajet Doraemon Yang Wujud Di Dunia Sebenar

Kepada yang suka layan Doraemon, korang semua mesti perasan satu gajet yang seringkali digunakan oleh Nobita. Gajet tu adalah take copter.

Bila tengok gajet tu rasa macam best sebab senang nak bergerak. Kalau wujud tu, tak perlu dah kita loan ketam dan suku untuk berjalan-jalan.

Sebenarnya take copter yang ada dalam cerita Doraemon tu wujud di dunia sebenar. Sebab take copter telah menjadi permainan tradisional orang Jepun sejak beratus tahun lamanya. Betul ke ni?

Take copter dikatakan telah wujud di Jepun semenjak zaman Edo. Katanya take copter ini telah diperkenal oleh seorang ronin iaitu Hiraga Gennai. Dia mendapat inspirasi mencipta take copter setelah melihat hisha yang telah wujud di China sejak era Dinasti Jin.

Walau bagaimanapun, serpihan kayu di tapak arkeologi Zaman Nara membuktikan take copter dah wujud sekian lama di Jepun.

Persoalannya macam mana take copter orang Jepun berfungsi, sama macam gajet Doraemon ke?

Sama tapi ada perbezaan yang sangat besar. Sebab untuk terbangkan take copter orang Jepun, korang perlu putarkan batang dengan dua bilah laju-laju dan lepaskan dia ke langit.

Take copter Doraemon pulak, korang letak atas kepala dan tekan je punat kecik tu. Terus boleh terbang. Paling menarik sekali adalah take copter ni juga menjadi asas kepada penciptaan helikopter.

Senang cerita, pencipta Doraemon bijak mengadaptasi permainan tradisional mereka ke dalam gajet futuristik. Kepada korang semua kalau pergi ke Jepun dan terjumpa take copter.

Jangan sesekali letak dekat kepala sebab nak terbang. Takut nanti korang kena angkut ke Hospital Bahagia cawangan Kanto.

Oleh Azmil Azali

Kalau korang nak tahu lebih banyak tentang Doraemon dan Jepun, mohon baca KITAB TAMADUN JEPUN. Cepat beli dekat https://bit.ly/KitabTamadunJepunShopee


5 Buah Kitab Sihir Yang Pernah Wujud Di Dunia

1. Kitab Galdrabok

Buku ini diterbitkan kepada umum buat pertama kali pada tahun 1921 oleh Adolf Natanael Lindqvist dengan diterjemahkan ke dalam bahasa Sweden. Edisi pertama terjemahan bahasa Inggeris pula diterjemahkan oleh Stephen Flower pada tahun 1989. Pada tahun 1995, Stephen Flower mengeluarkan buku ini ke dalam edisi kedua dengan beberapa pembetulan tatabahasan disertai dengan nota.

Setiap mantera yang ada di dalam kitab ini berisikan perbagai bait-bait ayat sihir bangsa yang menetap di Iceland sejak zaman dahulu.

Kitab the Black Pullet ini menjadi kitab ilmu sihir yang cukup terkenal di kalangan bangsa Eropah kuno, khususnya di belahan negara Perancis. Dikisahkan, buku ini mula ditulis oleh salah seorang tentera dari pasukan Napoleon Bonaparte yang ketika itu sedang menakluki Mesir. Tentera ini tercedera dalam sebuah pertempuran lalu beliau diselamatkan oleh seorang lelaki misteri (berkemungkinan ahli sihir). Lelaki misteri ini mengajarkan beliau cara-cara untuk menghasilkan azimat atau tangkal dari bahan seperti sutera dan besi serta seni ilmu hitam Kabbalah melalui dari sebuah manuskrip sihir Mesir kuno yang diambil dari perpustakaan Alexandria ketika era Ptolemy I. Ilmu sihir lelaki misteri tersebut dicatatkan kembali oleh tentera ini dan dikumpulkan di dalam buku yang dikenali sebagai La Poule Noire.Mengikut pelbagai sumber, buku ini mengandungi sebanyak 22 cara untuk menghasilkan azimat ke dalam bentuk cincin ataupun tangkal yang masing-masing memberi keistimewaan kepada si pemakainya.

Salah satu ajaran ataupun ilmu sihir yang didapati di dalam buku ini melalui terjemahan John Michael Greer adalah:

“Ambil empat gram darah anjing hitam, dua gram darah babi dan otaknya dan satu gram otak keldai. Campurkan kesemua bahan terbabit sehingga hancur. Jadikan ia sebagai minuman dan berikan minuman ini kepada mangsa. Mangsa yang meminum minuman ini akan membenci kau seumur hidup”.

Kitab Abramelin atau yang lebih dikenal dengan nama ‘The Book of Abramelin’ juga diyakini sebagai kitab yang mengajarkan tentang ilmu sihir. Kitab ini diawali dengan sebuah kisah yang menceritakan seorang ahli sihir Mesir bernama Abra-Melin atau lebih dikenali sebagai Abramelin. Namanya menyamai dengan nama ahli sihir mitos ‘Merlin’. Abramelin digambarkan sebagai sosok yang zuhud, tidak terpengaruh kepada harta duniawi. Hanya hidup beribadah kepada Tuhannya.

Sekitar tahun 1362 M – 1458 M.

Abramelin merupakan seorang ahli sihir semi-mitos yang terkenal mengajarkan ilmu sihir Kabbalah ke atas masyarakat Mesir dan segala mantera sihirnya ini dimuatkan ke dalam bukunya yang bertajuk ‘The Book of Abramelin’. Abramelin dikenalpasti tinggal di padang pasir luar wilayah Arachi (sebuah kota kuno Tamadun Mesir yang berhampiran dengan sungai Nil). Abramelin mempunyai seorang anak murid yang bernama Abraham the Worm dan beliau memberikan dua buah manuskrip sihir iaitu ‘Divine Science’ dan ‘True Magic’ kepada anak muridnya ini setelah Abraham mengikat janji setia untuk mengubah hidupnya kepada seorang yang warak dan menyembah ajaran Tuhan Abramelin ‘The Way and Law of the Lord’. Dua buah manuskrip ini hanya diberikan kepada orang yang dipercayainya sahaja.

Si pengamal sihir ajaran Abramelin harus melakukan sebuah ritual misteri seperti bertemu dengan malaikat penjaga untuk mendapatkan ilmu sihir secara langsung dan kuat.

Buku ini dipercayai terisi dengan ajaran-ajaran untuk mengawal kekuatan iblis dan membuatnya menuruti semua perintah ahli sihir, menemukan harta karun, terbang di langit, menjadi halimunan dan kemampuan-kemampuan lainnya yang tidak dapat terjangkau dengan akal sihat manusia.

Buku ini akhirnya diterjemahkan ke dalam bahasa Inggeris oleh Samuel Liddell MacGregor Mathers di bawah tajuk ‘The Book of Abramelin the Mage’ pada tahun 1898 yang dibahagikan kepada tiga buah fasa iaitu Book I mengandungi 12 tajuk, Book II pula mengandungi 20 tajuk dan terakhir Book III mengandungi 30 tajuk kesemuanya.

Kitab yang ditulis oleh ahli sihir yang bernama Liber Juratus Honorii ini diyakini sebagai buku petunjuk ilmu sihir yang paling dahsyat pada abad pertengahan. Kerana, segala isi di dalam buku ini menjelaskan cara-cara untuk mendapatkan ilmu sihir yang mengerikan.

Menurut sumber, isi kitab yang juga dikenal dengan nama ‘The Sworm Book of Honorius’ ini mengajarkan cara menyeru iblis, malaikat, atau roh berdamping dengan ahli sihir untuk mendapatkan sebuah kemampuan tertentu seperti meramal masa hadapan seperti tukang tilik (fortune teller).

Buku ini diterjemahkan ke dalam bahasa Inggeris dan Latin dengan pelbagai versi seperti:

a. The Sworn Book of Honorius: Liber Iuratus Honorii oleh Joseph H. Peterson.

b. The Sworn Book of Honourius the Magician oleh Daniel Driscoll.

c. Liber Iuratus Honorii: A Critical Edition of the Latin Version of the Sworn Book of Honorius oleh Gosta Hedegård.

Sumber Rujukan:

1. ‘The Icelandic Magic: Analysis of Late-Eighteenth Century Icelandic Galdrabok’ oleh Christopher Smith.

2. The Black Pullet: Science of Talismanic Magic. New York, oleh Samuel Weise.

3. The Picatrix or Ghayat al Hikam: The Premier Grimoire of Astrological Magic oleh Muhammad Ali Ben Marcus.

4. Famous Witches – Abramelin the Mage (15th Century) oleh Mastin L.


Donald Of Arabia

Donald Trump menjadi presiden Amerika pertama yang menjadikan negara orang Islam sebagai destinasi lawatan sulung. Sesuatu yang agak ironik memandangkan ramai menganggap Trump “anti-Islam”.

Trump tidak anti-Islam, namun Trump juga tidak mesra Islam; Trump bukan Wahabi, pada masa yang sama juga bukan Syiah. Trump hanya bertindak atas kepentingan negara (“national interest”) Amerika. Begitu juga dengan Raja Salman yang bertindak atas kepentingan negara Saudi.

Lawatan Trump ke Saudi adalah untuk memperbaiki dan memperkukuhkan hubungan strategik Amerika-Saudi yang sedikit terjejas semasa pemerintahan Obama dan untuk mengaut untung jualan senjata bernilai US$ 110 bilion. Bagi Saudi pula, kehadiran Amerika dan Sidang Kemuncak Negara-Negara Arab-Islam-Amerika kali ini memberi peluang untuknya menonjolkan diri sebagai pemimpin “Blok Sunni” berlawanan dengan Blok Rusia-Iran-Syria dalam peperangan terhadap Daesh (atau ISIL atau ISIS).

Sejak 5 tahun kebelakang, pembelian senjata oleh Saudi melonjak sebanyak 200%, kebanyakannya daripada Amerika. Saudi membeli senjata untuk membendung pengaruh Iran yang semakin meningkat. Saddam Hussein yang selama ini bertindak sebagai benteng Iran dijatuhkan oleh Bush pada tahun 2003, membuka ruang kepada perluasan kuasa Iran, lagi-lagi dengan penubuhan kerajaan pro-Iran di bawah Nouri al-Maliki pada tahun 2006. Iran dapat mewujudkan lingkup pengaruh (“sphere of influence”) bernama Bulan Sabit Syiah (“Shia Crescent”) yang menyambungkan Iran, Iraq, Syria dan Hezbollah di Lubnan.

“Arab Spring” juga membuka satu lagi pintu kepada perluasan pengaruh Iran, yang lebih dekat dengan Saudi. Saudi tidak teragak-agak untuk menekan kebangkitan rakyat Bahrain pada tahun 2011, kerana kelahiran demokrasi di Bahrain berisiko membentuk kerajaan pro-Iran (majoriti rakyat Bahrain adalah Syiah). Itu juga menjadi sebab Saudi bercampur tangan di Yaman sejak tahun 2015 untuk menghalang Syiah Houthi menguasai Yaman. Malah kawasan Qatif di sebelah timur Saudi juga didominasi Syiah. Dilema keselamatan (“security dilemma”) antara Saudi dan Iran juga menyebabkan Saudi dan Negara-Negara Teluk mengambil pendekatan proaktif untuk mengusirkan Bashar Assad agar dapat mewujudkan sebuah negara Sunni sebagai ”buffer zone” antara Iran, Iraq dan Hezbollah di Lubnan.

Dengan itu, sidang kemuncak kali ini berfungsi untuk menghantar isyarat (“signal”) kepada Rusia-Iran-Syria bahawa Saudi masih bersatu dengan Amerika dalam “Perang Dingin Baru” Saudi-Iran ini. Berbeza dengan Obama yang cuba berbaik-baik dengan Iran (walaupun tidak secara sepenuhnya) melalui perjanjian nuklear P5+1, sikap Trump yang memusuhi Iran serta tindakannya menyerang Syria pada awal April menjadikan Trump sangat popular di kalangan Saudi dan negara-negara Teluk yang lain.

Trump juga memerlukan sokongan Saudi dan Negara-Negara Teluk supaya tidak didominasi oleh Rusia-Iran-Syria dalam isu Daesh. Ini merupakan kesinambungan daripada serangan Trump ke atas Syria dan penghantaran kapal perang ke Semenanjung Korea, untuk mengekalkan momentum percaturan Trump.

“Perang Dingin” Saudi-Iran menjadikan kerjasama pan-Islam seperti D8 (yang diterajui oleh Erbakan pada 1990-an) yang boleh memajukan maslahat umat sedunia semakin jauh untuk dikecapi. Puncanya adalah kehilangan keseimbangan kuasa (“balance of power”) di antara kuasa-kuasa serantau (Iran dan Saudi) yang membawa kepada dilema keselamatan dan seterusnya perlumbaan senjata.

Apakah peranan Malaysia? Lawatan PM kali ini bukanlah untuk bercampur tangan dalam urusan Timur Tengah tetapi lebih kepada kepentingan Malaysia terutamanya dalam menangani ancaman Daesh. Tidak kira setuju atau tidak dengan Saudi, penglibatan Malaysia adalah rasional dan praktikal dalam usaha anti-terorisme. Lagi pun, Pak Jokowi pun sertai, takkanlah kita mahu menyepi diri?

Itulah sadisnya keadaan umat Timur Tengah di zaman negara bangsa (“nation-state”) yang bertindak semata-mata atas kepentingan negara. Perkara ini bermula sejak zaman Lawrence of Arabia lagi: perpecahan sesama umat Islam memberi ruang kepada manipulasi oleh kuasa-kuasa besar. Tapi, apakah kudrat kita?

Bacaan Lanjut:

Mackenzie Tyler & Anthony M. Boone, Rivalry in the Middle East: Saudi Arabia and Iran (2012).

Randall G. Turner, Balance of Power Theory, Implications for the U.S., Iran, Saudi Arabia, and a New Arms Race (2008).


Kisah Batang Kayan: Sumpahan Gayau Putih

BANYAK cerita rakyat di Sarawak yang memperkatakan tentang si sang bedal yang mana menurut kepercayaan masyarakat di Sarawak bukanlah boleh diperlakukan sembarangan. Dari asal muasal sang bedal yang dikatakan adalah manusia jadi-jadian sudah cukup menyatakan bahawa ianya spesis binatang yang begitu mistik sekali. Dan tanpa kita mengetahui bahawa di sekitar kawasan Batang Kayan juga tidak kurang dengan cerita seperti ini.

Menurut cerita lisan orang-orang tua di Lundu bahawa satu ketika dahulu iaitu di sebuah desa bernama Kampung Hilir Lundu pernah terjadi sesuatu yang mistik sehingga memaksa penduduk kampung telah mengadakan upacara ritual iaitu mempersembahkan 13 dulang hidangan buat Sang Putih iaitu raja segala buaya yang berwarna putih. Hal ini terjadi kerana ada satu perjanjian yang telah dimungkiri oleh satu keluarga yang mendiami perkampungan tersebut sehingga terkena sumpahan.

Alkisahnya sautu waktu dahulu diceritakan ada tiga orang sekeluarga yang mendiami satu kawasan di pinggir Batang Kayan iaitu datuk, nenek dan cucunya yang masih kecil ingin turun ke sungai bagi mencari ikan buat menu mereka. Ini kerana beberapa hari sebelum itu, mereka sukar untuk mencari rezeki akibat daripada hujan yang tidak henti-henti sehingga memaksa mereka hanya tinggal di rumah sahaja. Demi sesuap nasi samada cuaca baik atau buruk, perut yang kosong harus diisi maka mahu tidak mahu mereka nekad untuk turun ke sungai.

Dikatakan ketika di dalam perjalanan ke jeti iaitu tempat dimana perahu mereka dihambat dari kejauhan sudah kelihatan satu sinar yang berkilau-kilauan di atas jeti. Apabila semakin mendekat rupa-rupanya kilauan itu datangnya dari sebentuk cincin berlian yang begitu cantik sekali. Maka si datuk terus mengambilnya dan diletakkan di dalam saku bajunya sementara beliau dan cucunya sibuk menyediakan apa yang perlu untuk turun ke sungai.

Sementara itu, si nenek pula tidak merasa tenteram lebih-lebih lagi apabila melihat keadaan cuaca yang langsung tidak baik. Awan mendung kelabu dengan angin yang kencang sudah tentu menyebabkan laut bergelora. Atas pujukan daripada si nenek, maka datuk dan cucunya akur untuk tidak ke mana-mana biarpun tiadalah lauk untuk dihidangkan buat jamahan keluarga malam itu melainkan sayur-sayuran sahaja.

Usai makan malam, si datuk terus mendapatkan cincin berlian tersebut dan dikala itulah berdetik di hatinya siapakah yang empunya cincin yang amat berharga. Dalam hatinya pasti si empunya cincin sudah tentu bukan orang sembarangan memandangkan begitu cantik ukirannya malah beliau sendiri sepanjang hidupnya tidak pernah melihat cincin secantik itu. Si datuk seterusnya lena dengan masih memegang cincin tersebut sehingga beliau melelapkan mata.

Hendak dijadikan cerita ketika tidur itulah, si datuk telah didatangi oleh seekor buaya besar yang berwarna putih. Di kalangan masyarakat tempatan di Lundu amat mempercayai bahawa buaya putih adalah raja segala buaya di Batang Kayan. Dan di dalam mimpi itu juga, si datuk digambarkan sedang bersemuka dengan Sang Putih tersebut yang angkuh bersemayam di satu kerusi bertatah emas dan belian. Di dalam mimpi itu juga si datuk telah disoal oleh Sang Putih yang mana Sang Putih mendakwa bahawa cincin belian yang ditemuinya adalah milik Sang Putih.

Tatkala mendengar bahawa cincin itu milik Sang Putih, si datuk bersedia untuk memulangkannya kembali dengan bersyarat. Ini kerana si datuk begitu gusar dengan apa yang terjadi sekarang yang mana beliau tidak boleh mencari rezeki baik di hutan mahupun ke sungai kerana cuaca yang tidak menentu. Kerana kepercayaan si datuk bahawa Sang Putih mempunyai kesaktian yang tersendiri jadi sudah tentu Sang Putih mampu membantu beliau.

Syarat si datuk adalah untuk Sang Putih mengembalikan cuaca yang baik agar memudahkan pekerjaannya sebagai ketua keluarga. Sang putih pula tiada masalah untuk menunaikan permintaan si datuk namun ianya juga mempunyai syarat sebagai balasan iaitu si datuk haruslah menyerahkan cucu perempuan tunggalnya untuk dijadikan Sang Putih bakal isterinya apabila menjelang usianya 15 tahun. Dikala itu barulah cincin tersebut diserahkan secara total kepadanya. Lantas si datuk bersetuju kerana pada pendapat beliau, lama-lama kelak sudah tentu Sang Putih lupa akan perjanjian tersebut.

Tersedar dari mimpi iaitu ketika ayam sudahpun berkokok, si datuk sekeluarga yang memangnya sudah biasa bangun awal mendapati bahawa cuaca begitu nyaman serta baik sekali. Jauh disudut hati si datuk begitu pasti bahawa Sang Putih sudah menunaikan janjinya. Maka tanpa berlengah mereka sekeluarga terus membuat persediaan untuk ke hutan mencari damar dan memburu apa yang ada buat sumber rezeki mereka sekeluarga. Hari-hari yang seterusnya juga begitu baik sehingga limpah rezeki keluarga mereka semakin bertambah.

Bulan demi bulan dan tahun demi tahun maka meningkat dewasa cucu perempuan si datuk. Sekarang usianya sudah 15 tahun dan seharusnya si datuk menyiapkan apa yang perlu untuk mengahwinkan cucunya dengan Sang Putih. Namun di pihak si datuk pula tidak memperdulikan langsung perjanjian tersebut kerana baginya Sang Putih sudah melupai syarat perjanjian tersebut. Lagipun, perjanjian itu hanya dibuat olehnya sedangkan isterinya mahupun cucunya tidak pernah mengetahui akan perjanjiannya dengan Sang Putih.

Pada suatu hari dikatakan si datuk ditemani si nenek dan cucunya seperti kelazimannya akan turun ke laut bersama-sama kerana cuaca begitu baik sekali. Dikatakan pada ketika mereka baru mula hendak berdayung dari jeti Batang Kayan tiba-tiba cuaca berubah sama sekali. Hujan turun dengan lebat diikuti dengan halilintar sekali sekala sehingga mampu membingitkan telinga mereka. Malah air Batang Kayan yang tenang mengalir lesu tiba-tiba bertukar menjadi arus deras.

Di dalam suasana yang penuh getir itulah tiba-tiba si datuk, nenek dan cucunya didatangi oleh Sang Putih yang menuntut perjanjian antara si datuk dan dirinya ditunaikan. Si datuk pula biar di dalam saat genting itu telah bertikam lidah dengan Sang Putih iaitu memberi 1001 alasan mengapa perjanjian itu tidak boleh ditunaikan. Sang Putih naik radang dengan segala bicara balas si datuk akhirnya dengan penuh marah bersumpah bahawa si datuk akan dilemaskannya manakala isteri akan diganggu seumur hidup dengan malapetaka dan cucunya pula akan bertukar menjadi buaya.

Usai berkata-kata demikian, Sang putih terus menghilang manakala musibah terus mendatangi si datuk dan keluarganya. Kerana tidak mampu lagi menahan olakan arus deras Batang Kayan akhirnya perahu mereka karam dan kesemua mereka terhumban ke dalam Batang Kayan. Nasib malang mereka sekeluarga diketahui penduduk kampung apabila si cucu mampu berenang ke tepian dan pencarian datuk dan neneknya diteruskan oleh penduduk kampung.

Selang satu hari selepas kejadian, si nenek dijumpai masih hidup dengan berpaut lemah pada puing kayu bekas sampan mereka yang pecah. Si nenek dijumpai oleh penduduk kampung yang keluar menjala ikan pada hari itu. Dan si datuk pula langsung tiada kelibatnya sehinggalah pada hari ketiga, mayatnya dijumpai terapung di Batang Kayan.

Sejak daripada hari itu juga, dikatakan penghidupan si nenek dan cucunya terus dirundung malang. Pergi ke hutan mencari damar langsung tiada kedapatan. Bercucuk tanam juga tidak pernah menjadi malah dek kerana masih fobia dengan peristiwa mereka hampir lemas di Batang Kayan sehingga si datuk diragu jiwanya menyaksikan kedua-duanya langsung tidak berani turun ke sungai. Ini menyebabkan penghidupan si nenek dan cucu semakin susah sehingga hanya mengharapkan belas ihsan penduduk kampung untuk meneruskan penghidupan mereka.

Ditambahlagi derita si nenek apabila si cucu pula semakin berubah bentuk fizikal dari seorang anak gadis yang cantik jelita sedikit demi sedikit kulitnya menjadi seperti kulit buaya malah kelakuannya juga sudah tidak seperti manusia lagi. Hal ini membuatkan si cucu mengasingkan diri dari bertemu dengan masyarakat. Puaslah sudah si nenek berikhtiar mengubati sakit si cucu namun biar ratusan dukun dan pawang ianya masih sama.

Pada satu malam, si nenek didatangi si datuk di dalam mimpinya. Barulah si nenek mengetahui apakah pokok persoalan yang menimpa penghidupan mereka apabila si datuk berterus terang bahawa dirinya telah memungkiri perjanjiannya dengan Sang Putih. Si datuk akur kesalahannya sehingga menyebabkan sumpahan “Gayau Putih” menyelubungi penghidupan si nenek dan cucunya yang malang. Menurut si datuk mungkin ikhtiar terakhir adalah dengan mengadakan upacara ritual adat belian mampu mengungkai sumpahan yang menyelubungi penghidupan keluarganya.

Oleh kerana tiada jalan lain, si nenek akur dengan perintah si datuk akhirnya memohon ketua adat di dalam kampung untuk mengadakan ritual adat belian di Batang Kayan. Dengan menyajikan 13 dulang makanan akhirnya persembahan dilakukan yang mana dikatakan pada waktu itu juga iaitu ketika ritual sedang dijalankan menyaksikan Batang Kayan yang tenang tiba-tiba mengganas deruan airnya seolah-olah seekor buaya sedang mengibas ekornya dengan sepenuh kekuatannya.

Begitulah satu cerita legenda mengenai Sumpahan Gayau Putih yang dilakukan oleh raja segala buaya di Batang Kayan suatu ketika dahulu. Ianya adalah antara cerita lisan yang diperturunkan dari satu generasi ke generasi yang lain. Tidaklah diketahui samada si cucu itu berjaya diubati atau tidak kerana jalan ceritanya terhenti setakat itu sahaja.

-CD-

#KamekSayangSarawakBah!

Rujukan: Artikel ini ditulis berdasarkan pertemuan penulis yang menemuramah secara langsung beberapa orang warga emas dari kalangan etnik Iban Sebuyau yang ramai mendiami kawasan Batang Kayan, Lundu, Sarawak.


Tiga Penawar Semulajadi COVID-19 Ditemui

Rakyat sekarang nampak penat dengan program imunisasi. Ikut sangkaan orang ramai, dua dos sudah mencukupi. Tetapi sekarang, kena beratur balik untuk dos penggalak. Kepenatan sebegini wajar difahami sebenarnya.

Kerana rakyat Malaysia tidak pernah mengharungi suatu penularan seperti COVID-19. Amerika Syarikat yang serba serbi faham pun masih ketinggalan dari segi peratusan penerima vaksin… ketinggalan jauh di belakang Malaysia. Padahal rakyat mereka setiap tahun perlu mendapat dos penggalak untuk Influenza.

Dos penggalak perlu diambil setiap masa selagi mana SARS-CoV-2 bebas tanpa ubat. Sekarang ini, vaksin hanya melindungi tubuh badan melalui pencegahan. Ubat pula akan melindungi tubuh badan dengan cara rawatan.

Itulah perbezaan antara pedαηg dan perisai. Tangan orang ramai masih belum ada seηjαtα untuk melαωαη SARS-CoV-2 balik. Setakat ini sekadar berlindung di sebalik perisai tebal yang menipis saban bulan.

Perkara ini berlaku kerana sains masih sedang cuba faham tentang SARS-CoV-2. Setiap bulan, ada saja ilmu baru yang mengukuhkan pemahaman saintifik. Pejam celik datang pula varian baru yang perlu dikaji secara teliti.

Jadi senang cakap, inilah masa paling sibuk untuk alam sains. Kerana ramai sedang mencari alternatif pada cara hidup sekarang. Gigihnya saintis cari… sampai terjumpa pula penawar semulajadi SARS-CoV-2.

Jasa Ikan Pada Manusia.

Pengaruh filem telah merosakkan pemikiran manusia dengan prasangka buruk terhadap ikan jerung. Tanpa disedari, manusia lagi cenderung untuk mαti akibat terjatuh daripada katil… berbanding mαti diserαηg jerung.

Tetapi setiap hari manusia cari katil. Dan setiap masa, asal pergi tepi pantai mesti terdengar irama pembυηυh daripada siri Jaws.

Sebenarnya, jerung banyak berjasa pada manusia. Saintis sudah lama tahu tentang minyak squalene yang dihasilkan dalam hati ikan jerung martil (Sphyrnidae).

Minyak ini membantu jerung hidup dalam suasana bertekαηαη tinggi di dasar laut. Tetapi kalau digunakan dalam bidang perubatan, squalene akan meningkatkan kualiti vaksin (Meneguzzi, 2020).

Squalene bantu dengan cara menguatkan sistem imun dalam badan, sekali gus menaikkan kadar keberkesanan vaksin itu sendiri.

Walaupun sangat bagus, pihak Pfizer dan Moderna mencari jalan tanpa squalene untuk Comirnaty dan Spikevax… kerana mereka tidak mahu menjejaskan populasi jerung yang sudah teruk dikerjakan tangan penyelυdυp.

Selain daripada squalene, jerung juga lengkap dengan protein unik yang mirip antibodi. Dalam bahasa saintifik, protein ini dipanggil VNAR (variable new antigen receptor) yang berpucuk daripada sistem imun jerung.

Dalam ujian saintifik, VNAR didapati mampu menewaskan WIV1-CoV. Untuk pengetahuan semua, WIV1-CoV adalah koronavirus yang mampu menjangkiti manusia tetapi sekarang tersebar dalam kelawar sahaja.

Mudah kata, SARS-CoV-2 adalah ‘anak luar nikah’ yang bermutasi daripada WIV1-CoV.

VNAR sangat berfungsi melαωαη  SARS-CoV-2 kerana saiznya sangat halus hingga boleh pergi ke bahagian sel yang tidak dapat dicapai antibodi semulajadi manusia.

Dengan VNAR, sistem imun badan mampu membentuk strategi lebih baik kerana mengenali struktur protein tidak dikenali antibodi semulajadi (Obinna, et al., 2021).

Setakat ini saintis mengenali tiga jenis VNAR daripada jumlah berbilion. Tiga jenis ini sangat ampuh untuk buat kerja pedαηg dan perisai. Salah satu daripada tiga ini adalah 3B4, yang melekat betul-betul pada protein manusia.

Protein inilah akan dicengkam pancang (spike) SARS-CoV-2 ketika jangkitan. Dengan 3B4, virus SARS-CoV-2 memang tiada harapan langsung.

Jenis 2C02 juga cukup kuat untuk mencegah SARS-CoV-2… tetapi tidak segagah 3B4. Jadi jawapan di sini memang jelas: alam semulajadi sudah menyediakan penawar.

Cuma buat masa sekarang, penawar ini tidak dapat digunakan atas kerakusan manusia sendiri yang mencelakakan populasi jerung. Sekarang semua boleh nampak kerugian jika sesuatu spesis pυpυs.

RUJUKAN:

Meneguzzi, J. (2020, November 13). Why a COVID-19 vaccine could further imperil deep-sea sharks. The National Geographic.

Obinna, C., et al. (2021). Mechanisms of SARS-CoV-2 neutralization by shark variable new antigen receptors elucidated through X-ray crystallography. Nature Communications. 12 (1).


34 Fakta Menarik Mengenai Empayar Uthmaniyah

1. Penduduk Turki kebanyakan dari mereka memanggil Sultan Ahmed I (1603-1617) sebagai Sultan hantu “14” kerana beliau adalah Sultan yang ke-14, menjadi Sultan ketika usianya 14 tahun dan memerintah selama 14 tahun dan meninggal dunia ketika usianya 28 tahun. 28 bahagi 2 jawapannya 14!

2. Hanya Sultan Mehmed VI (1918-1922) sahaja adalah satu-satunya Sultan yang memakai Cermin mata.

3. Sultan Mahmud I (1730-1754) di gelar “Sultan Si Bongkok” Kerana beliau ialah Bongkok Sabut.

4. Penempatan wanita di Topkapi Palace yang dikenali sebagai “Harem” yang didakwa oleh ahli sejarah barat yang mengatakan harem itu tempat Sultan bersama Isteri dan gundiknya adalah PALSU. Mengikut ahli sejarah Turki, “Harem” adalah tempat tinggal pekerja wanita dan Isteri Sultan sahaja. Sultan dan pekerja dan menteri-menteri lelaki tidak dibenarkan untuk memasuki kawasan harem tersebut jika masuk, Sultan boleh dihukum bunuh jika masuk tanpa kebenaran, jika menteri dan pekerja lelaki masuk tanpa kebenaran akan juga di hukum bunuh. Jika Isteri Sultan ingin berjumpa dengan Sultan, Isterinya perlu pergi ke bilik tidur utama Sultan dan Isteri Sultan boleh bersama dengan suaminya tanpa halangan.

5. Hampir kesemua Sultan-Sultan Uthmaniyyah mahir dalam bidang Sastera.

6. Sultan Abdul Hamid II (1876-1909) adalah seorang tukang kayu yang mahir, di dalam Istana Dolmabache di Istanbul, hampir kesemua ukiran,perabot,meja yang diperbuat dari kayu semuanya diukir oleh Beliau(Abdul Hamid II)

7. Sultan pertama yang ditangkap menggunakan kamera untuk Potret (dahulunya mereka perlu mengupah pelukis untuk melukis potret Sultan) adalah Sultan Abdul Aziz I (1861-1876)

8. Empayar Uthmaniyah adalah Empayar Islam terpanjang dan terlama dalam sejarah Islam, iaitu 625 tahun

9. Ada kisah menarik tentang sifat rendah diri Sultan Abdul Mecid I (1839-1861), Pada hari jumaat, seperti biasa, beliau akan berada di perkarangan Masjid Biru dan duduk di atas lantai untuk bercakap dengan rakyatnya. Ada seorang yang miskin dan tua datang marah kepadanya

“Kenapa anda tak bantu kami? Kami miskin dan kais pagi makan pagi, kais petang makan petang! Anda hanya duduk dalam istana hanya berseronok sahaja tanpa melihat keadaan rakyat yang Miskin!”

Percakapan kurang senang oleh orang miskin tu menimbulkan kemarahan ramai orang yang mahu membelasah orang miskin itu, Sultan Abdul Mecid I berkata,

“Kalian jangan lah marah dia, jangan apa-apakan dia.Apa dia kata adalah benar,Saya memang tak membantu mereka, saya minta maaf kepada kamu, saya bukan pemimpin yang baik. Saya minta maaf” kata Sultan Abdul Mecid I sambil menangis, pada keesokkan harinya,

Sultan Abdul Mecid I memberikan wang kepada orang miskin itu sebanyak 3 juta pound dan setiap tahun, beliau akan datang sendiri ke tempat tinggal orang miskin itu dan memberikan duit itu kepadanya. Orang miskin itu menjadi kaya dan membantu orang-orang miskin yang lain hasil pemberian Sultan Abdul Mecid I, pada hari kemangkatan Sultan Abdul Mecid pada tahun 1861, ramai orang-orang miskin (sekarang dah kaya) datang ke istana beliau untuk memberi penghormatan terakhir memberikan semula wang atau harta yang beliau pernah tolong selama dalam hayatnya.

Ada yang membantu menjadi tukang gali kubur dan menjadi imam solat jenazah beliau. Mereka mengucapkan terima kasih atas bantuan beliau selama ini.

10. Sultan Abdul Hamid II (1876-1909) adalah Sultan yang amat meminati bidang fotografi, beliau akan menangkap gambar di mana sahaja beliau pergi dan menympan gambar itu di dalam photo albumnya.

11. Sultan Mahmud II (1808-1839) adalah Sultan Terakhir yang memakai baju tradisi raja Uthmaniyyah iaitu jubah dan serban.

12. Sultan Abdul Mecid II (1922-1924) adalah sultan/khalifah terakhir dalam semua sejarah Khalifah Islamiyyah yang telah wujud sejak zaman Khlafa’ Ar-rasyidin lagi.

13. Berat baju perisai Sultan Mustafa III (1757-1774) adalah seberat 120 kg, berat badan beliau sekitar 80 kg, pedangnya seberat 30 kg. Mengikut sejarah, beliau mampu melompat, belari dan menghayun pedang dengan pantas walaupun baju perisainya hampir berat 2 kali ganda dari berat badannya.

14. Pada zaman Tulip Era Sultan Ahmed III (1703-1730), wanita ibu tunggal, mangsa dera dan tidak berpelajaran pada zaman itu mendapat pembayaran dari kerajaa uthmaniyyah sebanyak 500 emas sebulan (sekitar 10,000 dollar kini). Tujuannya, untuk menaikkan martabat wanita. Mereka dapat meneruskan pengajian dan pelajaran di Empayar secara percuma seumur hidup!

15. Ada satu kisah menyatakan bahawa Sultan Mustafa III (1757-1774) pernah menyamar sebagai seorang “stand up comedian”. Ceritanya begini ni, sekitar tahun 1768, beliau keluar dari istana dan menyamar sebagai orang biasa yang dikenali sebagai Cihangir. Beliau melihat ada sebuah tempat di mana orang-orang di sana menonton teater, pentomim, sajak dan puisi. Beliau yang amat meminati bidang seni mengambil keputusan untuk menyertai event tersebut. Beliau mengambil slot jenaka dan apabila beliau di atas pentas.

Tiada siapa di sana tahu bahawa yang ada di atas pentas itu adalah pemimpin mereka. Beliau menceritakan kisah-kisah (macam stand-up comedian selalu buat) membuatkan semua orang tergelak terbahak-bahak sambil menyokong dan memuji kehebatannya. Pada keesokkannya, Ada satu jamuan tahunan oleh kerajaan Uthmanyyah, ramai orang datang ke istna untuk menjamu makanan jamuan tersebut, Sultan Mustafa IIImembuat pengumuman bahawa Cihangir yang seorang pelawak itu adalah beliau sendiri.

Ramai orang tidak mempercayai beliau, lalu beliau membuka baju rasmi rajanya dan menjadi seperti beliau memakai semalam, semua orang terkejut dan terdiam. Mengikut sejarah, selepas ramai orang tahu yang beliaulah Cihangir, beliau tersenyum dan berkata “Saya manusia, anda pun manusia… salahkah untuk saya menggembirakan kamu semua?” Semua orang yang hadiri mendengar kata-kata itu semua ketawa.

16. Sultan Selim I (1512-1520) adalah seorang yang garang dan tegas. Jika beliau memberi pengumuman semua orang wajib diam, jika beliau ternampak atau terdengar ada orang bercakap dan tidak memberi perhatian, beliau akan memanggil orang itu dan mengetuk kepalanya dengan kipas anginnya. Tujuannya untuk menjadikan rakyatnya berdisiplin.

17. Mengikut sejarah, Sultan Mehmed I (1413-1421), Sultan Suleiman I (1522-1566) dan Sultan Abdul Hamid II (1876-1909) adalah sultan yang boleh bertutur bahasa Melayu dengan fasih.

18. Sultan Mehmed II (1451-1481) adalah Sultan yang amat meminati buku-buku mistik, di biliknya terdapat 3,000 buku yang kebanyakannya menceritakan sejarah mistik dan pelik di seluruh dunia.

19. Senjata kegemaran Sultan Murad IV (1623-1640) ialah tombaknya. ia seberat 40 kg, mengikut sejarah, apabila beliau membaling tombaknya, mampu menembusi 3 pokok tebal tanpa masalah. (Bayangkan bertapa laju dan kuatnya beliau)

20. Sultan Selim III (1789-1807) seorang yang mahir dalam tafsir Al-Quran, setiap lepas maghrib, beliau akan mengadakan kelas untuk rakyatnya dan beliau sendiri mengajar ilmu tafsir ini. Bayarannya…. percuma!

21. Sultan Osman II (1618-1622) adalah seorang yang pemalu. Apabila ada seorang wanita mahu bercakap dengannya beliau menundukkan kepalanya ke bawah kerana tidak mahu menunjukkan mukanya yang merah padam kerana malu.

22. Kisah menarik Sultan Selim III (1789-1807) kita harus tahu. Pada suatu hari, Sultan Selim III pergi menaiki kuda dari Istananya ke Bursa atas urusan pentadbiran di sana. Beliau ditemani 20 askarnya. Apabila sampai di satu kawasan, beliau ternampak ada orang buta yang cuba mengambil air di perigi. tetapi gagal kerana dia buta. Jadi Sultan Selim III berhenti dan turun dari kudanya dan membantu orang buta itu. beliau bertanya ” Mengapa anda lakukan ini sendiri?”

Orang buta itu menjawab, “Kerana anakku sakit, kami tak ada wang nak beli ubat dan rumah sakit menghalau kami kerana kami miskin” Sultan Selim III menjadi marah dan pergi ke rumah sakit tersebut dan mengherdik “boss” kat rumah sakit itu, beliau mengarahkan untuk menutup rumah sakit itu dan semua pesakit yang ada di dalam itu akan di pindahkan ke Bursa dan orang buta dan anaknya akan diberi rawatan terbaik dan diberi tempat tinggal di dalam Istana Topkapi secara percuma!

23. Kesemua Sultan di Empayar Uthmaniyyah boleh bertutur lebih dari 5 bahasa. Sultan Abdul Aziz I (1861-1876) boeh bertutur 12 bahasa iaitu, Turkish, English, Arabic, Greek, German, France, Spanish, Italian, Kurdish, Austrian, Dutch dan Tradisional Welsh. Beliau adalah Sultan yang paling banyak bertutur bahasa yang berbeza, lebih dari Sultan yang lain.

24. Sultan Suleiman I (1520-1566) adalah Sultan yang memerintah paling terpanjang dalam sejarah Uthmaniyyah iaitu 46 tahun dan paling terpendek ialah Sultan Murad V(1876) hanya 91 hari sahaja.

25. Mengapa dalam lukisan Sultan kelihatan gemuk? Kerana sepanjang hayat mereka, mereka perlu memakai baju besi yang di lindung oleh jubahnya yang besar. Mengikut sejarah, jubah yang Sultan pakai ialah 2 kali ganda lebih besar dari saiz badan mereka.

26. Kesemua Sultan pernah menunaikan haji kecuali Sultan Murad V (1876) kerana mengikut sejarah beliau kurang waras dan keadaan mentalnya yang tidak mampu untuk menunaikan haji.

27. Sultan Mehmed II (1451-1481) adalah salah satu sultan yang hanya makan makanan yang ala kadar sahaja, beliau selalunya memberikan makanannya kepada askar-askarnya.

28. Keluasan Empayar Uthmaniyyah pada tahun 1683 masa pemerintahan Sultan Mehmed IV (1648-1687) Ialah seluas 25,000,000 sq/km. Lebih besar dari Russia kini!

29. Salah satu Hobi Sultan Selim II (1566-1574) ialah memancing, kadang-kadang beliau keluar dari istana dan pergi kebelakang istana (belakang istana ialah laut) dan duduk di atas kerusi dan memancing. Apabila menangkap ikan, beliau akan suruh tukang masaknya untuk masak ikan itu.

30. Pada zaman Sultan Ahmed III (1703-1730) Beliau memperkenalkan travel agensi pertama dalam sejarah Uthmaniyyah, di mana rakyat boleh melancong sambil mengupah agensi perlancongan untuk melancong di serata dunia.

31. Pada zaman pemerintahan Sultan Suleiman I (1520-1566) rakyatnya menjadi kaya sehinggakan tidak ada orang nak memohon zakat. Ada cerita dari seorang pelayar barat John Young menyatakan, pada zaman beliau (Suleiman I), negara dia terlalu kaya sehingga binatang buas tidak memburu binatang ternak.

32. Mengikut sejarah, Sultan Mehmed II (1451-1481) amat menghormati ibunya, Pada perperangan Hungary sekitar tahun 1473, beliau mendapat surat dari ibunya menyatakan kekecewaan ibunya yang sudah lama tidak melawatnya. Beliau sanggup meninggalkan askarnya dan bergegas pulang kerumah ibunya dan meminta ampun kepada ibunya.

33. Mengikut sejarah, tambang keretapi dari Istanbul ke Mekah/Madinah berharga 30 pound sahaja. Jika musim haji, ia percuma. Tambang ini di luluskan oleh Sultan Abdul Hamid II (1876-1909)

34. Sultan Mustafa II (1695-1703) pernah menyertai akademi askar Uthmaniyyah pada awal pemerintahannya. Beliau masuk sebagai Prebet sahaja pada hari pertama di akademi askar Uthmaniyyah. tetapi disebabkan beliau adalah pemimpin, beliau turun bersama askarnya dan mereka patuh dengannya. Mengikut sejarah, bila di dalam kem, beliau membenarkan guru-guru askar di akademi itu untuk memarahinya, mendendanya, memberi latihan yang keras sama seperti askar-askar baru yang lain. Tetapi bila di luar akademi, beliau di hormati dan disegani oleh rakyat Uthmaniyyah.


Perpustakaan Iskandariah: Perpustakaan Teragung Dalam Sejarah

Semasa era klasik, Perpustakaan Agung Iskandariah atau Great Library of Alexandria dianggap satu khazanah ilmu yang tidak ternilai harganya. Ini kerana di sinilah pelbagai koleksi ilmu dari pelbagai bidang dikumpul, disimpan dan dikaji oleh para cendekiawan yang dinaungi oleh Dinasti Ptolemy,. Tetapi ia juga diselubungi pelbagai mitos termasuk bagaimana ia musnah menyembah bumi.

Sejarah

Untuk mengesan sejarah perpustakaan ini, ianya berkait dengan sejarah Iskandariah itu sendiri. Pada April 331 SM tidak lama selepas berjumpa dengan ahli-ahli nujum di Siwa, Mesir, Iskandar Agung/Alexander the Great membayangkan sebuah metropolis yang menghubungkan Mesir dengan Yunani.

Tetapi baginda maklum sebarang usaha menubuhkan metropolis di muara Sungai Nil amat payah berikutan arus sungai yang tidak menentu dan kawasan pesisirnya tidak stabil. Justeru, Alexander memilih satu lokasi 20 batu barat sungai berkenaan dengan bayangan dinding kota sejauh 10 batu dan kelebaran jalan-jalannya sehingga 100 kaki.

Namun kurang sedekad selepas mengasaskan Iskandariah/Alexandria, Alexander mangkat dan kota yang dinamakan sempena namanya menjadi tempat persemadian terakhirnya. Mengikut rancangan asal, mayat baginda dibawa pulang ke Macedonia untuk dimakamkan tetapi dicuri oleh jeneral merangkap pengasas Dinasti Ptolemy, Ptolemy I Soter.

Ptolemy I tahu sekiranya mayat Alexander dimakamkan di kota yang dinamakan sempena namanya itu, ia sebenarnya mengesahkan kedudukannya sebagai pemerintah Mesir yang sah. Selain itu, baginda juga turut mempunyai kekuatan kewangan hasil daripada rampasan siri pertempuran yang disertainya semasa berada di Asia dan kemakmuran bumi Mesir itu sendiri.

Pembinaan Perpustakaan Agung Iskandariah bermula sekitar 295 SM tidak lama selepas kemangkatan Alexander. Bangunan perpustakaan ini terletak di satu kawasan kompleks istana Iskandariah yang dikenali sebagai Bahagian Diraja. Perpustakaan ini merangkumi dua bahagian iaitu Biblion (tempat teks-teks disimpan di arkib) dan Museion (tempat pengajaran dan pembelajaran berlangsung).

Ahli geografi Yunani, Strabo menggambarkan perpustakaan itu sebahagian daripada istana diraja, kawasan pejalan kaki yang terlindung, exedra (dewan perbincangan) dan sebuah rumah besar yang berperanan sebagai dewan makan bagi para cendekiawan yang berkongsi idea dan ilmu mereka di Museion.

Memandangkan perpustakaan ini merupakan sebuah institusi diraja, tidak syak lagi ia mengambil banyak unsur Yunani dan tradisi Timur Baru. Di Mesir, perpustakaan dan arkib dokumen bukan sesuatu yang baru semasa kedatangan baginda dan sudah diamalkan sejak sekian lama.

Dan memandangkan hubungan ilmu dengan elemen keagamaan amat penting pada ketika itu, tidak hairanlah mengapa seorang pendeta dilantik sebagai ketua Museion. Selain memperlihatkan kaitan keagamaan dengan tradisi pemerintahan Alexander, ia juga sebagai petunjuk bahawa Perpustakaan Agung Iskandariah ialah sebuah institusi diraja yang terkenal.

Tidak seperti perpustakaan yang wujud ketika itu, Perpustakaan Agung Iskandariah bersifat sejagat bersesuaian dengan tradisi imperialisme Hellenistik yang dibawa Alexander dan pemerintah-pemerintah selepasnya. Justeru, tidak hairanlah mengapa banyak koleksi teks-teks ilmu bukan saja dari Yunani tetapi juga dari serata tempat disalin, diterjemah dan disimpan di situ.

Dengan namanya harum dan menjadi sebutan orang ketika itu, tak sah kalau ada yang cemburu. Salah seorang daripada mereka ialah pemerintah Dinasti Attalid, Eumenes II. Eumenes II bertindak menubuhkan sebuah perpustakaan sejagat di Pergamum dengan harapan dapat menyaingi kemasyhuran Perpustakaan Agung Iskandariah.

Sejak itu, kedua-dua perpustakaan berlumba-lumba mengisi koleksi masing-masing dengan teks-teks ilmu dari pelbagai tempat. Pemerintah-pemerintah Ptolemy menghantar rombongan cendekiawan-cendekiawan ke luar negara bagi mendapatkan manuskrip ilmu terbaru.

Dan untuk memastikan Dinasti Ptolemy sentiasa di hadapan, kapal-kapal dagang yang berlabuh di Iskandariah dipaksa menyerahkan semua koleksi buku mereka kepada pegawai-pegawai perpustakaan. Semua buku itu akan disalin dengan buku asal disimpan di perpustakaan manakala salinan pula diberi kepada pemilik-pemilik buku itu.

Semasa Perpustakaan Agung Iskandariah berada di kemuncaknya, dikatakan terdapat simpanan teks antara 70,000 hingga 700,000 helai dalam perpustakaan berkenaan. Tetapi tugas mengarkib semua teks ini bukan sesuatu yang mudah. Justeru, tidak hairanlah hanya beberapa orang sahaja yang arif dengan keseluruhan simpanan teks perpustakaan.

Di sebalik labelnya sebagai perpustakaan sejagat, itu bukan bermakna ia boleh diakses oleh semua orang. Hanya individu yang dilantik dan mendapat naungan pemerintah Dinasti Ptolemy sahaja yang dibenarkan mengakses perpustakaan dan Museion. Dan mereka ini dibayar gaji dan diberi pengecualian cukai sekiranya tinggal dan bekerja di kawasan perpustakaan.

Ciri sebegini ternyata mengundang rasa kurang senang sesetengah cendekiawan. Salah seorang daripada mereka ialah filsuf abad keempat SM, Timon of Phlius. Timon menggelar sesetengah cendekiawan yang bertuah mengakses perpustakaan berkenaan sebagai burung-burung yang mematuk makanan dan tinggal dalam sangkar Muses (Dewi-dewi Seni Yunani).

Berikutan koleksi teks dan buku yang terlalu banyak di Perpustakaan Agung Alexandria, sebuah lagi perpustakaan dibina di Serapeum. Bagi para cendekiawan yang tiada kaitan dengan institusi itu, mereka bagai orang mengantuk disorongkan bantal kerana boleh mengakses semua teks dan buku tanpa halangan.

Kemusnahan perpustakaan

Ramai mendakwa perpustakaan tersebut musnah pada tahun 48 SM semasa Perang Saudara Rom/Perang Saudara Caesar. Tetapi hakikatnya, Perpustakaan Agung Iskandariah sudah mula mengalami kemerosotan akibat ketidakstabilan politik yang melanda Dinasti Ptolemy dan ramai cendekiawan memilih menghasilkan komentar mereka sendiri, sekaligus mengabaikan koleksi teks ilmu asal.

Pada tahun 48 SM, Caesar yang pada ketika itu dikepung di Iskandariah mencari jalan bagaimana mahu melepaskan kepungan daripada musuh-musuhnya. Ini mendorong tentera-tenteranya membakar sebahagian kapal-kapal Mesir yang berlabuh di pelabuhan. Malangnya, api terkawal itu didakwa merebak sehingga ke kawasan perpustakaan dan membakar lebih 40,000 simpanan teks perpustakaan.

Bagaimanapun, ramai mengesyaki kebakaran yang dicetuskan oleh tentera Caesar tidak meliputi sebahagian besar kawasan Perpustakaan Agung Iskandariah tetapi kawasan gudang yang menempatkan simpanan teks di pelabuhan. Justeru, ramai berpandangan institusi itu terus wujud selepas tahun 48 SM.

Buktinya ialah seorang penulis prolifik Rom-Yunani ketika itu bernama Didymus Chalcenterus atau Chalkenteros. Chalkenteros menghasilkan antara 3,500 hingga 4,000 buku sekaligus menjadikannya penulis buku paling prolifik dalam era klasik. Beliau sudah pasti berdepan kesukaran menghasilkan karya-karya ini jika tidak mempunyai akses terhadap perpustakaan.

Ada pula mengatakan Perpustakaan Agung Iskandariah dimusnahkan oleh kelompok fanatik Kristian. Bagaimanapun, komuniti sejarah menolak bulat-bulat dakwaan kelompok tersebut memang mensasarkan perpustakaan berkenaan.

Hakikatnya, banyak wilayah termasuk Iskandariah mengalami kehilangan artifak dan khazanah berharga akibat ketidakstabilan politik dan peperangan yang tercetus pada abad ketiga dan keempat Masihi. Antara khazanah yang hilang atau musnah dari Bahagian Diraja pada ketika itu ialah Makam Alexander sendiri.

Ada pula mengaitkan kemusnahan Perpustakaan Agung Iskandariah berpunca daripada dua tokoh ini, Maharaja Theodosius I dan Umar bin al-Khattab r.a. Pada abad keempat Masihi, Theodosius I mengarahkan perpustakaan dan arkib-arkib yang menyimpan dokumen-dokumen yang bertentangan dengan ajaran Nasrani dimusnahkan atau ditukar peranannya sebagai gereja.

Manakala Umar pula dikatakan mengarahkan panglima angkatan perang Madinah yang menawan Mesir pada tahun 642 Masihi, Amru bin al-As r.a untuk memusnahkan semua teks dan skrol perpustakaan atas alasan ia bertentangan dengan ajaran Islam. Namun untuk kedua-dua versi ini, para cendekiawan kontemporari sudah ragu-ragu dengan kesahihan kisah ini.

Ini kerana mereka melihat dua kisah ini penuh dengan anakronisme yang mengarut. Dan dalam kes membabitkan Umar dan Amru r.a, sudah pasti perpustakaan yang dibina oleh Ptolemy I tidak lagi wujud pada abad ketujuh Masihi semasa ekspedisi tentera Madinah berjaya menakluk Iskandariah.

Tambahan pula, kisah sebegini langsung tidak direkodkan dalam mana-mana teks yang menceritakan kempen penaklukan Mesir oleh Amru baik sama ada sumber Arab, Koptik atau Rom Timur/Byzantine. Sekiranya arahan tersebut wujud dan mereka melakukannya, sudah pasti ia akan direkodkan sebagai peristiwa besar sejarah sama ada oleh John Nikiou (pendeta Byzantine) atau John Moschus.

Jadi, siapa sebenarnya bertanggungjawab mereka-reka kisah ini? Kisah ini dikatakan timbul pada abad ke-12 Masihi oleh seorang cendekiawan Ayubiyyah bernama Ali bin Yusuf al-Qifti. Menurut Qassem Abdou Qassem dan Bernard Lewis dalam buku mereka bertajuk What Happened to the Library of Alexandria, mereka mengesyaki kisah ini sebenarnya sebuah propaganda untuk Dinasti Ayubiyyah.

Perlu diingat pada ketika itu, pengasas Dinasti Ayubiyyah iaitu Salahuddin Yusuf al-Ayyubi berjaya menyingkirkan Dinasti Fatimiyyah pada tahun 1171 selepas kemangkatan Khalifah al-Adid, pemerintah terakhir dinasti berkenaan. Justeru bagi memberi keabsahan tindakannya itu, maka tindakannya disamakan dengan tindakan memusnahkan skrol-skrol perpustakaan kononnya dilakukan oleh Amru atas arahan Umar.

Perpustakaan Agung Iskandariah bukan musnah akibat tangan-tangan tokoh tertentu tetapi akibat ketidakstabilan politik dan sosial yang melanda dan mengubah landskap Iskandariah pada setiap abad. Tetapi legasi intelektualnya tetap diteruskan dengan kemunculan kota-kota ilmu lain seperti Rom, Constantinople (kini Istanbul) dan Damascus (Damsyik moden).

Dan usah terkejut sekiranya penulis menyimpulkan ini. Legasi Perpustakaan Agung Iskandariah disambung menerusi penubuhan Perpustakaan Baitul Hikmah oleh kerajaan Bani Abbasiyyah yang menjadi teras utama Zaman Keemasan Islam.

Justeru apabila Baghdad dilanggar gerombolan bala tentera Mongol pada abad ke-13, barulah dunia menangis. Menangis kerana legasi ilmu yang dibawa dari perpustakaan yang dicetuskan oleh Ptolemy I itu musnah dimamah musuh yang tidak mengerti signifikannya kepada dunia.

RUJUKAN:

Lawler, Andrew. (2007). Raising Alexandria. Smithsonian Magazine. https://www.smithsonianmag.com/science-nature/raising-alexandria-151005550/

King, Arienne. (2018). Making the myth of the Library of Alexandria. Ancient World Magazine. https://www.ancientworldmagazine.com/articles/making-myth-library-alexandria/

Haughton, Brian. (2011). What happened to the Great Library at Alexandria?. Ancient.eu. https://www.ancient.eu/article/207/what-happened-to-the-great-library-at-alexandria/


Sistem Sosial Adat Perpatih Di Negeri Sembilan

Untuk perkongsian maklumat secara video kelak, follow : https://instagram.com/khairiasyraf_17

Ayuh kita kenali sistem sosial yang diamalkan dalam Adat Perpatih. Artikel kali ini disunting bagi memudahkan faham dari sumber rujukan asal, iaitu blog orangnogori.com .Adat Perpatih berasal dari tanah Minangkabau, Sumatera, diasaskan oleh seorang pemimpin Minang bernama Sutan Balun yang bergelar Dato’ Perpatih Nan Sebatang. Masyarakat Adat Perpatih di Negeri Sembilan terbahagi kepada tiga peringkat kumpulan utama iaitu Luak, Suku dan Perut.

Yamtuan Besar atau Yang Di-Pertuan Besar Negeri Sembilan adalah Ketua bagi Kerajaan Negeri Sembilan. Negeri Sembilan mendapat nama kerana suatu ketika dahulu ianya terdiri dari 9 buah Luak utama. Istana Seri Menanti iaitu pusat pemerintahan Yamtuan Besar Negeri Sembilan terletak di tengah-tengah sembilan luak ini. 9 buah Luak tersebut adalah :-

1) Jelai

2) Sungai Hujung

3) Jelebu

4) Johol

5) Rembau

6) Naning (kini sebahagian Melaka)

7) Kelang (kini sebahagian Selangor)

8- Segamat (kini sebahagian Johor)

9) Hulu Pahang (kini sebahagian Pahang)

Luak atau Luhak berhak menentukan pentadbirannya sendiri dan berhak menentukan sama ada ingin bersendirian atau bernaung dengan negeri-negeri yang mempunyai Sultan. Luak-luak ini berubah mengikut sejarah sebelum ia menjadi tetap selepas merdeka.

Setelah masa berlalu, Luak Naning, Kelang, Segamat, Hulu Pahang kini bernaung di bawah kesultanan negeri lain. Kini di Negeri Sembilan, wujud 13 luak yang terbahagi kepada 4 jenis iaitu Luak Berundang, Luak Tanah Mengandung, Luak Beradat dan Luak Tampin.

– LUAK BERUNDANG diketuai oleh Undang. Senarai Luak Berundang adalah :

1) Sungai Hujung

2) Jelebu

3) Johol

4) Rembau

– LUAK TANAH MENGANDUNG diketuai oleh Penghulu. Luak Tanah mengandung adalah Serambi bagi Luak Berundang. Ianya dipanggil Serambi kerana luak-luak ini terletak di antara Seri Menanti dan Luak Berundang. Senarai Luak Tanah Mengandung adalah :

5) Inas (dahulunya Jelai)

6) Terachi Serambi Sungai Hujung

7) Jempol Serambi Jelebu

8 ) Hulu Muar Serambi Johol

9) Gunung Pasir Serambi Rembau

– LUAK BERADAT diketuai oleh Penghulu Luak. Senarai Luak Beradat adalah :

10) Gemencheh

11) Ayer Kuning

12) Linggi

– LUAK TAMPIN yang diketuai oleh Tengku Besar seolah-olah berdiri dengan sendirinya walaupun bernaung di bawah Negeri Sembilan. Hanya ada satu luak sahaja iaitu :

13) Tampin

Ketiga-tiga Luak Beradat iaitu Gemencheh, Ayer Kuning dan Linggi bersama Luak Inas (salah sebuah Luak Tanah Mengandung) serta Luak Tampin tidak dikira untuk menentukan Yang di-Pertuan Besar Negeri Sembilan.

Penghulu-Penghulu di Luak Tanah Mengandung pula bertanggungjawab menjaga Yang Di-Pertuan Besar. Paling bertanggungjawab sekali ialah Penghulu Ulu Muar kerana sekiranya Yang di-Pertuan Besar mangkat, adalah menjadi tugas Penghulu Luak Ulu Muar untuk membawa berita itu kepada Undang Yang Empat.

Perlantikan Yang Di-Pertuan Besar Negeri Sembilan adalah melalui pemilihan oleh Undang Luak Berempat iaitu Undang Rembau, Undang Sungai Ujung, Undang Johol dan Undang Jelebu yang akan bermesyuarat untuk melantik salah seorang keturunan dari raja Pagar Ruyung untuk menjadi Yang Di-Pertuan Besar.

Di antara empat luak yang utama ini, Undang Sungai Ujong diberi tanggungjawab untuk menjadi jurubicara bagi tiga Undang yang lain. Beliaulah yang akan merasmikan perlantikan Yang di-Pertuan Besar yang baharu. 4 Undang ini dipilih kerana Luak mereka sahajalah yang kekal sejak awal penubuhan Negeri Sembilan dahulu.

Setiap Undang yang mengetuai 4 buah luak ini dilantik oleh Dato’-Dato’ Lembaga. Lembaga adalah ketua-ketua Suku. Dalam konteks masyarakat Adat Perpatih terdapat 12 suku iaitu:

1) Biduanda

2) Batu Hampar

3) Mungkal

4) Seri Lemak

5) Paya Kumboh

6) Tiga Nenek

7) Sri Melenggang

8 ) Batu Belang

9 Tanah Datar

10) Anak Acheh

11) Anak Melaka

12) Tiga Batu

Lembaga yang mengetuai suku-suku ini dilantik oleh Buapak. Manakala Buapak ini pula ialah ketua Perut. Buapak dipilih oleh Anak Buah yang menjadi anggota Perut. Perut adalah satu keluarga besar yang berasal dari moyang yang sama jika dilihat pada jurai sebelah ibu (matrilineal). Mereka ini sangat rapat dan selalunya tinggal di sesuatu perkampungan yang sama.


Makam Bapa Saudara Sultan Melaka Bersemadi Di Dinasti Ming

Pada tahun 1542 Ferdinand Mendez Pinto dan rakan-rakan Portugisnya telah ditangkap oleh pentadbir ‘chifu’ dinasti Ming tatkala berada di kota Nanjing. Mereka telah digiring ke Beijing dengan pelbagai seksaan di sepanjang jalan namun amat ajaib semangat ingin tahu orang Barat ini apabila mereka cuba merekodkan sebaik mungkin pengalaman mereka di sepanjang perjalanan tersebut.

Mereka telah singgah sebentar di “Pocasser” di mana chifuu tersebut singgah selama tiga hari menziarahi kampung halamannya sebelum melalui kota bernama “Xinligan”. Kota-kota ini berkemungkinan besar terletak di atas laluan ‘Terusan Besar’ (Grand Canal) yang menghubungkan kota Hangzhou di selatan ke Beijing di utara. Berkemungkinan juga kota-kota ini masih berada di dalam aliran sungai Yangtze.

Kisah yang paling menarik adalah apa yang mereka jumpai tatkala singgah di “Junquileu”, iaitu kota ketiga setelah bertolak dari Nanjing beberapa hari yang lepas.
Cerita Pinto:

“..kami tiba pada sebuah kota yang dipanggil Junquilen, diberi tembok bata, namun ia tidak mempunyai pelantar penembak, benteng dan menara, dimana yang lain memilikinya seperti yang telah saya nyatakan sebelum ini. ”

(..we came to a Town called Junquileu, walled with brick, but without battlements, bulwarks, or towers, as others had, whereof I have spoken before..)

“..di penghujung pinggiran kota ini kami telah melihat pelbagai rumah yang dibina di atas air di atas tiang-tiang yang besar berbentuk kelongsong. Berdekatan gerbang sebatang jalan kecil pula terletak sebuah makam yang diperbuat daripada batu, ditutupi oleh sebuah pintu besi bercat merah dan hijau dan di atasnya terdapat menara yang dihiasi tembikar bermutu tinggi, disokong oleh empat tiang daripada batu yang kukuh. Di atas makam itu terdapat lima buah kubah, dua daripadanya diperbuat daripada besi tempa, yang pada sebahagian permukaannya disurat tulisan emas dalam bahasa Cina, yang isinya berbunyi..”

(..at the end of the suburbs of this town we saw diverse houses built in the water upon great piles, in the form of magazines. Before the gate of a little street stood a tomb made of stone, invironed with an iron gate, painted red and green, and over it a steeple framed of pieces of very fine porcelain, sustained by four pillars of curious stone. upon the top of the tomb were five globes, and two others that seemed to be of cast iron, and on the one side thereof were graven letters of gold, and in the chinese language, words of this substance..)

Apa yang beliau jumpai, dan siapakah pemilik makam yang hebat ini?

Ini maklumatnya yang tersurat pada makam itu:

“Di sini bersemadi Trannocem Mudeliar, ayahanda saudara raja Melaka yang mana kematian membawanya dari dunia ini sebelum ia sempat membalas dendam terhadap Kapitan Alphonso Albuquerque, raksasa penyamun di lautan.”

(Here lyes Trannocem Mudeliar, uncle to the King of Malacca, whom death took out of the World before he could be revenged of Captain Alphonso Albuquerque, the lyon of the robberies of the Sea.)

Apabila ditanya oleh Pinto apa kisahnya di sebalik letak duduk makam ini, seorang Cina telah menyatakan bahawa lebih kurang 40 tahun lampau tuan tubuh makam ini telah datang sebagai wakil seorang putera yang memakai gelaran ‘Raja Melaka’. Beliau telah memohon bantuan daripada Maharaja Ming untuk berhadapan dengan ancaman daripada “orang-orang yang datang dari negeri tidak bernama, yang datang dari seberang lautan, dari penghujung dunia.”

Orang Cina tersebut telah melanjutkan pelbagai kisah lagi antaranya adalah Trannocem Mudeliar itu kemudian berterusan melazimi istana Ming selama tiga tahun sebelum diserang “apoplexie”(strok) secara mengejut dan meninggal pada hari yang kesembilan daripada serangan itu. Wasiat terakhir pada makam beliau itu ditulis atas hasrat beliau sendiri memandangkan beliau menyesali ketidakupayaan beliau untuk hidup lebih lama bagi membalas angkara jahat orang-orang Portugis.

Catatan tersebut diteruskan lagi sehingga mereka sampai ke kota “Sempitay”. Di situ mereka telah berjumpa dengan sosok tubuh yang tidak diduga-duga yakni Inez the Leyria. Inez ialah anak kepada Tome Pirez yang diseksa beberapa tahun lampau dalam tahanan Maharaja Ming sebelum ditahan di kota tersebut. Di sana beliau telah berkahwin dengan seorang perempuan Cina yang kemudian melahirkan Inez.

RUJUKAN:

Kheng, C. (2012). Ming China’s Support for Sultan Mahmud of Melaka and Its Hostility towards the Portuguese after the Fall of Melaka in 1511. Journal of the Malaysian Branch of the Royal Asiatic Society, 85(2 (303)), 55-77. Retrieved January 28, 2021, from http://www.jstor.org/stable/24894191


Apa Cerita Orang Suruh Pecat Ketua Pengarah WHO?

Aku tertarik dengan tindakan Jerman mengisytiharkan COVID-19 sebagai “worldwide pandemic” (weltweiten pandemie), melangkau Pertubuhan Kesihatan Dunia (WHO) yang masih menganggap COVID-19 sebagai “emergency” bukan “pandemic”. Confirm kat WHO ada suara-suara mengkritik Jerman “pälätaü” sebab tindakan tu akan menambah panik negara-negara Eropah.

Sejak outbreak COVID-19 pada Januari, apa yang WHO buat ialah berpesan supaya jangan panik, semua under control, jangan overreact. Ramai orang ingat tu pandangan expert yang tak boleh disangkal. Sebenarnya di WHO pun tak semua setuju dengan pendekatan Tedros Adhanom Ghebreyesus, Ketua Pengarah (DG) WHO yang cuba “downplay” potensi ancaman COVID-19.

Tedros berasal dari Ethiopia dan merupakan DG WHO pertama dari Afrika. Tedros juga merupakan DG pertama yang bukan pemegang ijazah doktor perubatan (MD). Kedoktoran Tedros ialah PhD dalam bidang Community Health, tajuk tesisnya ialah “The effects of dams on malaria transmission in Tigray Region, northern Ethiopia, and appropriate control measures”. Nak kata Tedros bukan pakar pun tak leh gak, dia tau juga tentang selok belok disease outbreak control.

Cuma Tedros ni orang politik. Dia adalah ahli majlis tertinggi parti Tigray People’s Liberation Front di Ethiopia. Orang politik kena tengok kiri kanan jaga kepentingan, cara berfikir diorang tak sama dengan teknokrat (pakar dalam sesuatu bidang yang diberi jawatan atas kepakarannya) yang bertindak atas fakta semata-mata.

Semasa pemilihan jawatan DG WHO tahun 2017, Tedros ialah satu-satunya calon yang bukan berasal dari kalangan teknokrat UN atau WHO, berbeza dengan 5 calon yang lain dari Itali, Perancis, UK, Pakistan dan Hungary. Tapi Tedros berjaya dipilih akibat usaha lobi China yang mempunyai pengaruh kuat di kalangan negara-negara Afrika dan Amerika Latin.

Kenapa China nak angkat Tedros? Sebab Tedros ialah Menteri Luar Ethiopia dari tahun 2012-2016. Sepanjang dia jadi Menteri Luar, Tedros terkenal sebagai seorang yang pro-China. Siap buat nama Cina untuk sendiri: Tan Desai (谭德塞), macam PM Australia dulu, Kevin Rudd yang menamakan diri Lu Kewen (陆克文). Orang macam ni kita panggil “Sinophile”: orang yang sayang China sampai nak “masuk Cina”.

Selepas dilantik sebagai DG, perkara pertama yang Tedros buat ialah mengadakan lawatan ke China bincang bagaimana WHO boleh bekerjasama dengan China di bawah kerangka One Belt One Road (hmm). Dia juga menyatakan sokongan tidak berbelah bahagi kepada “One-China Principle” dan veto kemasukan Taiwan sebagai pemerhati WHO (hmmm).

Apabila berlaku outbreak COVID-19 di Wuhan, Tedros terus terbang ke China untuk “tinjau keadaan”. Tapi bukan sangat nak touch base dengan pasukan perubatan on the ground, sebaliknya dia pergi mengadap Presiden Xi Jinping (hmmmm).

Hasil daripada “perbincangan” dengan Xi, Tedros puji China dan kata “China deserves our gratitude and respect … China is implementing very serious measures and we cannot ask for more” (maksud tersiratnya: “China dah lockdown Wuhan dah pun, apa lagi korang nak, rilek sudah lah jangan jadi palatau”).

Dan pada masa yang sama Tedros mengecam negara-negara yang melarang kemasukan warga China (“there is no reason for measures that unnecessarily interfere with international travel and trade”).

Malah sebelum ada istilah COVID-19, dia triggered dengan orang yang panggil Coronavirus sebagai “Wuhan virus”. Sampai orang perli Tedros ni DG World Health Organization ke Wuhan Health Organization. Ada orang buat petisyen pecat Tedros ni (https://www.change.org/p/united-nations-call-for-the-resignation-of-tedros-adhanom-ghebreyesus-who-director-general). Meriah juga.

Jelas sekali Tedros ada “bias” dan kepentingan dalam menjaga hubungan dengan China. Macam mana kau nak tegas dengan orang yang sokong kau pegang jawatan penting. Nanti kalau China batalkan projek-projek kat Ethiopia siapa nak tanggung? Jadi di peringkat awal outbreak, fokus Tedros nampak lebih kepada buat “damage control” bagi China, dengan harapan COVID-19 akan reda sendiri selepas jumlah kes capai peak di China.

Tapi perkembangan terbaru di Korea Selatan, Iran dan Itali akhirnya memaksa Tedros untuk mengakui COVID-19 ni lebih bahaya daripada flu biasa. “It’s a unique virus with unique characteristics” “This is not a drill. This is a time to pull out all the stops”. Ni cakap-cakap dia pada 2-3 hari yang lepas. Kalau cakap dari awal kan senang. Tapi time macam ni pun dia masih boleh berkata “stigma is more dangerous than the virus itself”. Nak suruh jangan ada stigma dengan China lah tu. Amende lah dia ni.

Sikap Tedros sangat berbeza dengan bekas DG WHO, Gro Harlem Brundtland (1998-2003) yang mengambil tindakan tegas dalam membendung SARS dengan membuat “travel advisory” pertama dalam sejarah WHO, memberi amaran supaya tak travel ke China walaupun masa tu kes yang dikesan tak sampai 3,000.

Kalau ikutkan Tedros ni, tu dah kira “interfere with international travel” dah. Brundtland tu seorang MD dan juga warga Norway, negara yang agak neutral dalam hubungan antarabangsa. Dan China pada waktu tu pun agak humble, tak berlagak dan ego macam hari ni.

Pengajarannya, janganlah bergantung 100% kepada institusi-institusi antarabangsa seperti UN atau WHO sebab diorang ni tidak semestinya neutral. Tak salah pun negara ambil langkah yang lebih tegas untuk mencegah kemudaratan. Tak perlu ada sifat apologetik dalam mempertahankan kepentingan awam.

Aku cerita pasal Jerman je. Malaysia aku tak tau dan tak nak jadi palatau.


Ikan Batu Ini Dikatakan Memiliki Rahsia Panjangkan Hayat Manusia

Manusia sentiasa mencari cara untuk memanjangkan hayat mereka sepanjang lipatan sejarah. Salah satu kisah terkenal berkenaan hal ini ialah usaha pencarian Air Maulihayat oleh Maharaja Qin Shi Huang di mana ia menjadi asas filem The Mummy: Tomb of the Dragon Emperor. Tetapi siapa sangka rahsia melanjutkan hayat manusia terkandung dalam ikan-ikan batu Lautan Pasifik.

Berdasarkan laporan yang diterbitkan dalam jurnal Science pada Khamis lepas, sesetengah ikan ini boleh hidup sehingga 200 tahun. Para saintis yang mengkaji ikan ini berpandangan kunci pelanjutan hayat ikan batu terkandung dalam genomnya. Ini secara tidak langsung turut membantu para saintis memahami proses penuaan yang dialami hidupan vertebrata seperti ini.

Bagi memahami gen ikan ini, sampel tisu daripada 88 ekor ikan batu sekitar Lautan Pasifik diambil. Analisis sampel yang dibuat menunjukkan perbezaan jangka hayat berbeza membabitkan semua ikan.

Untuk memahami perbezaan ini, kita perlu ingat beberapa perkara. Pertama, hidupan vertebrata seperti reptilia, mamalia dan burung mempunyai jangka hayat berbeza daripada beberapa minggu kepada 200 tahun. Kedua, sesetengah hidupan mempunyai mekanisme penuaan seperti radang dan kemerosotan sistem imun. Kedua-duanya saling berkait dengan tahap kesihatan manusia dan jangkitan penyakit.

Perbezaan jangka hayat turut dikesan pada setiap sampel tisu ikan batu. Misalnya bagi ikan batu Calico, ia hanya mempunyai jangka hayat tidak kurang daripada 10 tahun. Tetapi bagi ikan batu yang hidup sekitar dasar laut Pulau Aleutian, usianya boleh mencecah 200 tahun. Kepelbagaian jangka hayat ikan batu ditentukan oleh saiz, gaya hidup dan persekitaran ekologi dan ia berlaku akibat evolusi 10 juta tahun lalu.

Bagi saintis seperti Vera Gorbunova dari Universiti Rochester, Amerika Syarikat, penemuan ini membantu manusiawi menambahbaik peluang untuk memanjangkan hayat mereka. Tambahnya, sekiranya manusia ingin hidup lebih lama, maka kuncinya ialah menambahbaik pembaikan DNA dan mengawal keradangan.

Bagi sesetengah ikan batu, kunci pelanjutan hayat mereka ialah meningkatkan saiz badan dan beradaptasi hidup dalam air yang lebih dalam dan sejuk. Adaptasi ini membantu mereka memperlahankan metabolisme badan sekaligus meningkatkan jangka hayat mereka.

Ada sesetengah ikan batu dikesan mempunyai lebih banyak gen yang mengawal sistem imun mereka. Penemuan ini sudah pasti mendorong saintis mencari gen manusia mana yang patut disasarkan dengan ubat-ubatan bagi memperlahankan kerosakan berkaitan usia dalam badan.

Yang pasti, tiga gen yang mempunyai ciri pelanjutan usia ikan batu berjaya ditemui. Tiga gen tersebut ialah menambahbaik DNA, kepelbagaian gen yang mengawal insulin dan memperbanyakkan gen yang mengawal sistem imunnya. Tiga ciri ini membantu sesetengah ikan batu mempunyai usia yang panjang sehingga 200 tahun berbanding sesetengah ikan batu yang lain. Tetapi akibat usia yang panjang, sesetengah ikan batu didapati mempunyai saiz populasi yang kecil.

RUJUKAN

Sankaran, V. (2021, 15 November). Deep-sea rockfish that lives up to 200 years sheds light on genes linked to long lifespan. The Independent.


Omar Khayyam: Google Abadikan Sarjana Islam Ini Pada Logo Mereka!

Menjadi kebiasaan bagi pihak Google, sering menukar logo enjin cariannya untuk menghargai sumbangan pelbagai tokoh dari pelbagai bidang, yang hidup pada era ini mahupun pada masa silam.

Sebelum ini, pernah tular di mana pihak Google telah menukar logo klasiknya itu kepada sebuah imej, memaparkan seseorang sedang duduk santai di bawah sepohon pokok sambil memegang segugus anggur di tangan kirinya.

Sebuah kitab terletak rapi di atas riba sambil matanya tenang melihat jari telunjuk yang menunjuk ke langit, dihiasi  lukisan bumi dan geometri berwarna emas kekuningan. Imej ini secara keseluruhannya, telah memberikan info yang sangat baik akan sumbangan beliau terhadap dunia akademik dan penulisan, yang masih dihargai keringatnya hingga hari ini.

Hidup sekitar 1044 hingga 1123 Masihi, nama penuh beliau ialah Ghiyath al-Din Abul Fateh Omar Ibn Ibrahim Khayyam. Panggilan terkenal beliau ialah Omar Khayyam. Beliau merupakan ahli matematik, falsafah, fizik dan juga seorang penyair.

Menurut Zahir al-Din Abu al-Hassan Baihaqi, dalam Tarikh Hukama al-Islam, beliau menyatakan, Omar dilahirkan di Nishapur, begitu juga bapa dan para leluhurnya. Namun begitu, ada yang berpendapat bahawa leluhurnya telah berhijrah dari Arab dan menetap di Parsi, kerana merujuk kepada nama keluarganya, Khayyam.

Bapa beliau ialah Ebrahim Khayyam, seorang ahli fizik yang kaya. Beberapa penulis berpendapat bahawa bapa Omar menyara hidup keluarganya dengan berdagang dan membuat khemah, merujuk kepada maksud nama keluarganya yang bermaksud pembuat khemah. Ahli keluarga Khayyam, muslim semuanya.

Bapa Omar telah mengupah seorang ahli matematik, Bahmanyar Bin Marzban untuk mendidik Omar sejak di awal usianya. Tambahan, Bahmanyar merupakan bekas anak murid kepada Ibnu Sina dan beliau juga merupakan penganut agama Majusi yang kemudiannya memeluk agama Islam. Omar telah belajar ilmu sains, falsafah dan matematik dengan Bahmanyar.

Antara guru terawal beliau semasa menuntut ilmu di Nishapur juga ialah Imam Muwaffaq. Menurut Edward Fitzgerald, dalam prakata buku terjemahan Rubaiyatnya, semasa di bawah asuhan Imam Muwaffaq, Omar telah bertemu dengan Nizam al-Mulk at-Tusi pada 1092 M., bakal wazir Baghdad di kemudian hari dan selepas itu, bertemu pula mereka dengan Hasan Bin Sabbah, pengasas Assasin. Ketiga-tiga mereka, telah bersama-sama mendapatkan bimbingan dan asuhan terus dari Imam Muwaffaq.

Selain di Nishapur, Omar juga telah menuntut ilmu di beberapa buah institusi terkemuka pada ketika itu seperti Bukhara, Balkh, Samarkand dan Isfahan. Beliau telah meninggal dunia pada tahun 1123 di Nishapur.

Sumbangan Omar Khayyam

Sumbangan beliau banyaknya pada satu cabang Matematik, iaitu Algebra. Buku beliau, seperti Maqalat fi al-Jabr wa al-Muqabila, telah membawa sebuah penambahbaikan yang amat ketara dalam bidang tersebut.

Beliau berjaya mengklasifikasikan banyak persamaan algebra berdasarkan tahap kesukaran dan beliau juga telah mengenal pasti, hampir 13 bentuk persamaan segi tiga yang berbeza bentuknya. Di samping itu juga, beliaulah individu pertama yang telah mengembangkan  teorem binomial dan menentukan pekali (coefficient) binomial.

Beliau juga pernah berkhidmat dengan Sultan Seljuk, Malikshah Jalal al-Din. Sultan pernah bertitah agar sebuah kalendar suria yang tepat kiraannya dihasilkan. Tujuannya, memudahkan segala urusan kutipan hasil dan pelbagai lagi urusan pentadbiran. Untuk menyempurnakan tugasan ini, beliau telah memulakan kajian di sebuah balai cerap yang baharu dibina di Ray pada tahun 1074 dan pada 1079, beliau berjaya memperbaharui kalendar suria yang sedia ada.

Kalendar tersebut, bernama Kalendar Maliki atau al-Tarikh al-Jalali, Kalendar Jalali telah berjaya menandingini kalendar Gregorian. Hasil dapatan, beliau menjangkakan bahawa tempoh atau jarak masa dalam satu tahun ialah 365.24219858156 hari.

Kejayaan beliau dalam membuat kiraan sehingga mendapatkan 11 titik perpuluhan, membuktikan bahawa kalendar yang beliau dihasilkan lebih tepat berbanding kalendar-kalendar yang pernah dihasilkan sebelumnya.

Sebagai perbandingan, tempoh setahun yang kita gunakan sekarang ialah 365.242190 hari. Angka ini hanyalah berubah sedikit dari dapatan kiraan pada abad ke-19 iaitu 365.242196 hari. Kalendar Jalali ini hanya digunakan di Iran sehingga abad ke-20 Masihi.

Terdapat juga sentuhan beliau dalam bidang sains yang lain. Beliau telah mengembangkan kaedah bagi penentuan graviti yang tepat dan spesifik. Tambahan, beliau juga diyakini telah membina model yang menggambarkan teori revolusi Bumi pada paksinya.

Beliau juga telah menulis beberapa buah buku dalam bidang metafizik, seperti Risala Dar Wujud dan Norooz Namah. Sumbangan beliau yang sangat besar terhadap perkembangan ilmu matematik dan geometri analisis (analytical geometry), telah memberikan ‘cahaya’ dan manfaat kepada dunia Eropah beberapa abad yang mendatang.

Pada awalnya, dunia Timur tidaklah mengiktiraf atau mengenali beliau sebagai salah seorang penyair yang setanding al-Rumi, walaupun beliau telah menghasilkan Rubaiyat. Bagi pendapat sesetengah mereka, cara pandang puisi amatlah berbeza dari dunia falsafah.

Ada yang berpendapat, bahawa Omar menghasilkan puisi sebagai satu wadah untuk beliau mengekspresi perasaan terpendamnya mengenai kehidupan. Rubaiyat merupakan karya puisinya yang mengetengahkan kekayaan buah fikirannya dalam falsafah dan mistik yang kompleks. Berikut merupakan petikan dari Rubaiyat:

Dipenghujung bumi,
Dipenghujung nun jauhnya langit
aku cuba mencari Syurga dan Neraka.
Kemudian aku terdengar satu suara suram berkata:
“Syurga dan Neraka ada di dalamnya.”

Sepanjang hidupnya, Omar Khayyam telah menolak sebarang  tawaran yang menawarkan diri mereka untuk menjadi anak murid beliau. Tindakan atau keputusannya ini, dikecam hebat oleh masyarakat. Walau bagaimanapun, tujuannya adalah untuk mengurangkan beban mengajar dan beliau boleh berikan tumpuan sepenuhnya terhadap segala kajian dan tugasan beliau sendirian.

Al hasil, beliau berjaya menghasilkan banyak buku dan monograf dalam pelbagai cabang akademik. Namun begitu, hanya terdapat 10 buah buku dan 30 monograf beliau sahaja yang berjaya dipelihara hingga kini. Antara bilangan buku yang pernah beliau hasilkan ialah 4 buah buku matematik, sebuah buku algebra, sebuah buku geometri, 3 buku perihal fizik dan 3 buah buku dalam bidang metafizik.

Penguasaan pelbagai cabang ilmu akademik, masih lagi relevan pada era ini malah amat digalakkan. Omar Khayyam tidaklah keseorangan dalam penguasaan pelbagai cabang ilmu. Dunia pernah menjadi saksi akan sumbangan dan kemahiran Ibnu Sina dalam bidang perubatan,kedoktoran yang pada masa yang sama juga beliau terkenal sebagai ahli falak, falsafah, pengarang dan ahli matematik.Penguasaan seseorang individu dalam sesebuah cabang ilmu, secara langsung akan menyumbang terhadap pembinaan ketamadunan sesebuah bangsa yang gemilang sehingga bangsanya mampu untuk mengecapi Zaman Keemasan yang diidamkan. Khabar baiknya, perkara ini tidaklah mustahil untuk dicapai!

RUJUKAN:

Frye, R. N. (Ed.). (2007). The Cambridge History of Iran In Eight Volume (Vol. 4). Cambridge University Press.

Persian Language & Literature: Omar Khayyam. (2020). Iranchamber.

Al Jazeera. (2019, May 18). Omar Khayyam: A Persian astronomer, poet and scientist. Arts and Culture News | Al Jazeera.

Mark, J. J. (2020, December 25). Omar Khayyam. Ancient History Encyclopedia.


Dunia-Dunia Selepas Kiamat

Baca tajuk ni baik-baik tanpa menyimpan seribu prejudis. Pertama, penulis mahu ingatkan bahawa ini bukanlah artikel keagamaan. Kedua, penulis juga mahu menegaskan bahawa artikel ini membicarakan mengenai jenis-jenis dunia dalam karya bergenre “post-apocalypse” yang sengaja penulis namakan sebagai “dunia-dunia selepas kiamat” bertujuan untuk click-bait. Bukanlah tujuan penulis menukilkan artikel ini untuk menyebarkan sebuah ajaran sesat. Kepada yang tidak mengetahui, post-apocalypse bermaksud kehidupan selepas bumi melalui kehancuran total yang menjatuhkan tamadun atau menghumban tamadun ke kancah neraka. Karya-karya post-apocalypse biasanya membicarakan mengenai kehidupan dalam sebuah dunia selepas apokalips, kiamat atau kehancuran.

Artikel ini akan membicarakan mengenai jenis-jenis dunia selepas kiamat yang dipaparkan dalam kebanyakan karya kreatif seperti novel, komik, filem dan drama TV. Antara sebab kenapa karya seperti ini sangat mendapat sambutan di Barat adalah kerana betapa ia adalah bentuk escapism masyarakat yang dah terlalu letih dan menyampah dengan kehidupan mereka.

Yalah, hidup hanya untuk bayar bil harian dan hutang, terperangkap dalam rutin harian kerja yang membosankan sehinggakan mereka menyimpan impian di mana semua asas-asas dunia yang membelenggu mereka hari ni runtuh. Bila semua ni runtuh, tak payah nak bayar bil, pergi kerja, dan selesaikan hutang. Lantaklah tamadun hancur. Tapi mereka sampai nampak hidup masa tamadun hancur ni, sebagai survivor lagi menarik daripada hidup diaorang hari ni. Maka karya-karya post-apocalypse pun menjadi pilihan kebanyakan marhaen di Barat.

Kebanyakan karya yang berlatarkan dunia post-apocalypse biasanya akan bermain dengan dunia yang dipenuhi oleh manusia yang bertukar menjadi zombie. Zombie-zombie ini boleh jadi sama ada zombie yang berjalan longlai seperti mana dalam Resident Evil atau mampu memecut kelajuan maha dasyat seperti mana dalam permainan video Left 4 Dead.

Barangkali zombie yang dipaparkan cukup bijak untuk menggunakan senjata, atau masih lagi bebal meraung tak tentu pasal. Tentunya zombie ni sesuai dengan sifat semula jadi mereka, memburu daging untuk dimakan dan diratah. Organ seperti otak sudah tentu menjadi makanan kegemaran.

Dan
manusia yang selamat daripada apa sahaja yang merubah manusia lain menjadi
zombie, harus bertahan untuk terus hidup saat mereka menjadi mangsa kepada
pemakan daging segar yang suatu masa dahulu pernah menjadi sahabat dan ahli
keluarga mereka. Latar seperti ini terlalu banyak kali digunakan sehinggakan
menjadi cliché dalam genre post-apocalypse. Contoh karya lain yang berlatarkan
dunia seperti ini ialah The Walking Dead
dan juga Train To Busan.

Bayangkan esoknya anda bangun pagi, kemudian mendapati yang eletrik seluruh dunia dah tak berfungsi. Telefon bimbit anda nasib baik dah sempat dicaj untuk semalaman. Tapi mungkin bertahan untuk 1 hari dan selepas itu, hidup tanpa smartphone. Selepas tu, anda dapati bahawa alatan seperti televisyen, PC, dan semua mesin-mesin eletrik dah tak berfungsi. Lebih menakutkan, internet dah tak wujud! Tak dapatlah nak baca The Patriots kan hari-hari macam korang selalu buat? Kenapa jadi macam ni? Mungkin kerana serangan EMP?

Perlahan-lahan, atau sebenarnya dengan sangat pantas, tamadun yang sudah terbiasa dengan teknologi ini mula runtuh perlahan-lahan dan kehidupan manusia kembali menjadi barbaric atau gasar. Maka kebanyakan karya yang menjadikan dunia di atas sebagai premis cerita mereka berkisarkan bagaimana manusia mahu hidup dalam dunia di mana eletrik tidak lagi berfungsi. Karya yang paling penulis ingati meneroka dunia post-apocalypse seperti ini sudah tentu Revolution dan Dies The Fire.

Umat manusia berperang kerana tamakkan kuasa dan mahu meluaskan empayar. Dalam peperangan itu, kerana dipandu nafsu dan ego, akhirnya kedua-dua pihak, atau lebih dari satu pihak pun menggunakan senjata nuklear. Lantas, kesan daripada apa yang berlaku telah menghancurkan bumi menjadi padang jarak padang terkukur. Ada kelompok manusia yang sempat hidup di bawah tanah, hidup di dalam bunker yang dibina untuk menahan senjata pemusnah nuklear sehinggalah memaksa si hero keluar dari buker tersebut, meneroka dunia di atasnya mungkin untuk mencari si ayah yang terpisah, atau juga pembunuh isterinya yang melarikan diri ke atas daratan.

Kepada
yang tidak mengetahui, anda baru sahaja membaca premis untuk permainan video Fallout. Di atas daratan, rupa-rupanya
ada manusia yang selamat dari bencana nuklear itu, hidup berlatarkan tamadun
yang sudah hancur. Ada yang sudah bermutasi, ada pula yang kalis radiasi.

Cerita juga boleh jadi dengan bagaimana manusia sempat meninggalkan bumi ketika perang nuklear itu berlaku. Mungkin mereka tinggal di atas stesen angkasa, sampailah tempoh masa mereka merasakan bumi sudah sesuai didiami selepas kesan radiasi tamat.

Namun, sampai sahaja ke bumi, selain alam yang kembali pulih, mereka mungkin tersempak dengan sisa-sisa tamadun yang bertahan, lantas berlaku perebutan menguasai bumi yang baru pulih atau mereka mungkin tersempak dengan haiwan bumi yang menjadi raksasa, menakutkan dan memakan manusia kerana sudah bermutasi akibat radiasi. Sebenarnya anda sedang membaca premis untuk cerita bersiri The 100 dan filem After Earth.

Terdapat
juga karya yang bermain dengan kesan selepas perang nuklear itu mengakibatkan nuclear
winter yang membinasakan. Hanya beberapa orang yang imun kepada radiasi, sedang
survive dalam nuclear winter. The Book Of
Eli ialah filem yang bermain dengan premise ini.

Bayangkan anda duduk di Malaysia. Keesokan harinya, salji turun bersepai-sepai sayu dari langit terbuka. Ehh sekejap… zaman ais dah datang? Kalau tidak, masakan salji boleh turun di Malaysia.

Bila ia berlaku, bayangkan bagaimana setiap bangunan di Malaysia runtuh menghempas jalan raya kerana tidak dibina untuk menampung berat salji seperti mana bangunan diluar sana. Padi-padi dan kepala sawit yang hanya sesuai dengan iklim khatulistiwa Malaysia mula mati dalam salji, sekaligus membunuh ekonomi dan negara dan membuatkan sumber makanan utama Malaysia berkurang lantas berlakunya kebuluran.

Itu belum dikira berapa banyak rakyat Malaysia yang mempunyai perapian dalam rumah mereka, atau memiliki baju sejuk yang mampu menahan suhu bawah takat beku. Selamat datang ke zaman ais baru, dunia di mana hanya kuat sahaja yang akan selamat. Karya yang bermain dengan premis zaman ais ialah seperti Snowpiercer dan juga novel tulisan penulis sendiri, Klimaks terbitan Buku Prima pada tahun 2017 dahulu. (Nak memiliki novel ini boleh buat tempahan di: https://www.karangkrafmall.com/klimaks)

Robot ciptaan
manusia menjadi lebih bijak. Mereka mampu berfikir, bertindak dan bereaksi
sehebat manusia. Ciptaan robot yang pada asalnya membantu manusia dalam banyak
hal mula berfikir bahawa manusia ialah ancaman kepada dunia, alam atau diri
mereka sendiri lantas mengambil keputusan untuk bangkit memberontak dan memperhambakan
manusia.

Dalam premis cerita
yang lain pula, makhluk asing mula menakluk bumi. Makhluk asing ini menindas
manusia, memperhambakan mereka untuk pelbagai manfaat mereka.  Cerita ini akan bermula atau berpaksikan premise
akhirnya dalam keadaan dijajah oleh makhluk asing atau robot dan AI yang bijak,
manusia bangkit melawan demi survival bangsa manusia. Contoh terbaik ialah Terminator untuk cerita post-apocalypse
manusia melawan robot dan Falling Skies.


Hukuman Di Hadapan Khalayak – Suatu Yang Mengaibkan?

Beberapa hari lepas, gempar seluruh Malaysia berikutan hukuman sebat yang dikenakan ke atas dua orang wanita yang disabit atas kesalahan melakukan hubungan sesama jenis di Terengganu. Kejadian tersebut mendapat perhatian ramai netizen yang melontarkan pelbagai macam respon. Para menteri juga tidak terlepas bas dalam membuat macam-macam kenyataan.

Antara kenyataan yang keluar adalah seperti,

“Islam is about forgiveness and compassion.”
“Amatlah penting untuk kita menunjukkan yang agama Islam ini bukanlah agama yang bengis, yang suka menjatuhkan hukum-hukum berat yang mengaibkan orang.”
“Hukuman ini tidak mencerminkan keadilan dan timbang rasa dalam Islam.”

Namun, ramai juga yang memberikan kenyataan yang bernada seperti:

“Kritikan terhadap hukuman sebat hanya bersifat sementara.”
“Hukuman sebat tersebut dilaksanakan dalam semangat untuk memberikan pengajaran dan keinsafan, bukannya bertujuan untuk menghina atau memalukan pesalah.”

Ternyata, hukuman yang dijalankan di hadapan 100 orang saksi ini mendapat perhatian khusus atas dakwaan ianya mengaibkan pesalah. Antara 100 orang khalayak yang dikatakan kehadirannya sebagai memalukan pesalah ialah:

Fokus dari reaksi yang dibangkitkan oleh kebanyakan pihak menumpu pada, “Hukuman di hadapan khalayak ini mengaibkan pesalah! Ini bercanggah dengan imej Islam yang memelihara maruah penganutnya!” Persoalannya, benarkah perbuatan menegur dan menghukum di hadapan khalayak itu = mengaibkan orang yang ditegur/dihukum?

Untuk itu, mari kita lihat beberapa contoh yang berlaku pada zaman paling baik dalam Islam, iaitu zaman Rasulullah s.a.w.

Diriwayatkan oleh Sayyidina Abu Umamah bahawa seorang pemuda mendatangi Rasulullah dan menyuarakan keinginannya untuk berzina.” Para sahabat yang mendengar ucapan tersebut segera berkerumun kepadanya untuk menegur pemuda itu. Rasulullah kemudian memanggil pemuda itu supaya datang mendekat lalu memberi nasihat, “Apakah kamu punya ibu?”

“Ada.”

“Apakah suka jika ada orang berzina dengan ibumu?”

“Tidak, tidak, demi Allah. Aku tidak suka.”

Rasulullah melanjutkan hinggalah kepada makcik, kakak, adik perempuan lalu bersabda, “Orang yang akan kamu zina itu mungkin adalah ibu orang, makcik orang, adik orang, kakak orang. Mereka juga tidak suka saudara mereka dizinai orang semacam kamu tidak suka.” Lantas, Rasulullah meletakkan tangan mulia baginda di dada pemuda itu dan berdoa, “Ya Allah, ampunilah dosanya, bersihkanlah hatinya, jagalah kemaluannya.” Selepas itu kata pemuda itu, “Demi Allah, tidak ada maksiat yang lebih aku benci melebihi bencinya aku kepada zina.”

(Musnad Ahmad, no. 21185)

Sayyidina Anas ibn Malik meriwayatkan bahawa ketika para sahabat berada di masjid bersama Rasulullah, muncul seorang Arab Badwi berdiri untuk membuang air di masjid. Masing-masing sahabat menggertaknya untuk menghalang perbuatan itu. Namun, Rasulullah membiarkan Badwi itu selesai membuang hajat sebelum menegurnya, “Sesungguhnya masjid tidak boleh dikotorkan (dibuang air). Masjid adalah tempat untuk zikir, solat dan membaca al-Qur’an.” Kemudian, Rasulullah memerintahkan sahabat untuk mengambil satu baldi air dan menyiramnya. (Hadis Riwayat Muslim)

Dalam sebuah hadis, ketika sedang solat berjemaah, seorang sahabat bernama Mu’awiyah ibn al-Hakam al-Sulami bertasymit (yarhamkallah) selepas salah seorang sahabat bersin ketika sedang solat. Sahabat-sahabat lain ingin menegur, namun ketika itu sedang solat. Maka mereka pun menepuk tangan pada peha untuk menegur Sayyidina Mu’awiyah. Sayyidina Mu’awiyah pula berkata, “Mengapa kalian memarahiku?” Semua ini berlaku ketika sedang solat.

Habis sahaja solat, Rasulullah bertanyakan gerangan yang bercakap-cakap semasa solat. Maka, Sayyidina Mu’awiyah ibn al-Hakam itu pun tampil ke hadapan. Lalu, Rasulullah memberi nasihat kepadanya, “Sesungguhnya solat ini bukanlah tempat untuk berbual dengan perbualan manusia. Ia adalah tasbih, takbir dan bacaan al-Qur’an.

Sayyidatina ‘A’isyah meriwayatkan bahawa seorang wanita dari suku-kaum Makhzum pernah meminjam barang, namun apabila minta dipulangkan, wanita itu enggan mengakuinya, dalam erti kata lain mencuri barang tersebut. Maka, Rasulullah pun memerintahkan agar tangannya dipotong. Keluarga wanita tersebut memujuk Sayyidina ‘Usamah ibn Zaid, sahabat yang dicintai oleh Rasulullah supaya bertindak sebagai orang tengah meminta keringanan daripada Nabi. Mendengar permintaan Sayyidina ‘Usamah itu, Rasulullah bersabda, “Sesungguhnya, kebinasaan orang-orang sebelum kamu dahulu adalah kerana membiarkan orang mulia (golongan atasan) yang mencuri tanpa dijatuhkan hukuman. Sedangkan jika golongan bawah yang mencuri, dia dijatuhkan hukuman. Demi Allah, jika Fatimah bint Muhammad mencuri, pasti aku potong tangannya.” Lalu, tangan wanita Makhzumiyyah itu pun dipotong.

Daripada peristiwa-peristiwa ini, kita dapat melihat bahawa Rasulullah menegur mereka di hadapan para sahabat lain, di hadapan hadirin majlis ilmu, di hadapan kumpulan dalam masjid, di hadapan Jemaah solat, di hadapan penduduk Madinah.

Lebih dari itu, kisah ini diperturunkan dari generasi ke generasi selama 1400 tahun. Malah, namanya seperti Sayyidina Mu’awiyah ibn al-Hakam as-Sulami juga terpampang ketika membacakan kisahnya. Adakah mereka sedang diaibkan oleh Rasulullah dan umat Islam? – na’udzubillah.

Menghukum dengan hikmah tidak semestinya dilakukan secara sembunyi-sembunyi dan lemah-lembut seperti yang dipercayai oleh sebahagian masyarakat. Dengan hikmah Rasulullah menegur para as-Sahabah dan as-Sahabiyyah secara terbuka, mereka berubah menjadi lebih baik. Adakah kita berani untuk mengatakan Rasulullah membuka aib para sahabat?

Melakukan maksiat secara terbuka itu sendiri merupakan sebuah keaiban tanpa perlu menunggu untuk dihukum terlebih dahulu. Saya mengemukakan sebuah analogy.

Sepasang kekasih yang saling mencintai menaiki sebuah bas dari Zou Island ke Wano Kingdom. Di dalam bas tersebut yang turut dinaiki oleh penumpang-penumpang lain, mereka bermadu asmara di bawah cahaya bulan purnama (baca dengan nada Allahyarham Tan Sri P. Ramlee). Berciuman, berpelukan, berseluk-selukan. Semuanya mereka buat. Perbuatan sebegini sendiri merupakan sebuah aib tanpa perlu menunggu penumpang lain atau pemandu bas untuk menegur perbuatan tersebut. Jika mereka menegur, adakah dikatakan mereka menelanjangkan aib pasangan itu?

Malah, jika mereka menegur dengan nada seperti, “Mangkuk hayun punya budak! Kau jangan nak bermaksiat dalam bas ni. Kang tak pasal-pasal bukan korang berdua je yang kena laknat, habis dengan bas-bas ni sekali dilaknat dek perbuatan korang,” maka ia sudah bukan lagi termasuk dalam masalah aib-mengaibkan, tetapi menyentuh masalah adab pula.

Hikmah itu pengertiannya adalah bijaksana, bukan lemah-lembut. Kalau lemah-lembut, perkataannya adalah Latif. Keras juga adalah salah satu cara hikmah, mengikut kesesuaian keadaan.

Andaikan perbuatan kekasih seperti dalam analogi di atas tidak ditegur sama sekali kerana ‘Islam itu kasih-sayang’, ‘Menjaga maruah’ dan sebagainya. Kelak, mereka berdua tidak akan mempunyai rasa malu untuk melakukan perbuatan yang sama di tempat-tempat lain.

Perasaan malu itu sendiri adalah salah satu keperluan untuk menghindari perbuatan maksiat. Bagi orang yang lemah iman macam kita, malu kepada manusia adalah langkah awal sebelum malu kepada Tuhan. Sayyidina Abu Hurairah meriwayatkan bahawa Rasulullah sendiri bersabda, “Malu itu sebahagian daripada iman.” (Hadith riwayat Bukhari)

Di samping itu, perlu juga untuk mengingatkan Asma’ Allah selain ar-Rahman dan ar-Rahim. Allah itu al-Qahhar, Maha Memaksa. Allah itu al-Hakam, Maha Menghukum. Dzat yang memaksakan kehendak-Nya terhadap makhluk-Nya tanpa terkecuali dan tidak boleh lagi dihalang-halangi oleh sesiapapun. Allah itu al-Muntaqim, Maha Pemberi Balasan. Dzat yanga akan selalu membalas kederhakaan hamba-hamba-Nya terhadap setiap perintah-Nya. Allah itu ad-Dhaar, Maha Penimpa Kemudharatan. Dzat yang berkuasa merosakkan segala sesuatu yang dikehendaki termasuklah menghancurkan orang-orang yang telah melawan perintahnya. Salah satu perintahnya adalah menegakkan agamanya dan salah satunya juga adalah melawan LGBT.

Ketika Pemimpin yang melaksanakan hukuman TUHAN di Terengganu, mereka melaksanakan kerana mereka tahu ada raja segala raja iaitu… Malikul Mulk, Maha Penguasa Kerajaan.

Jika Sayyidina Abu Bakar as-Siddiq at-Taymi kekasih Rasulullah hidup pada zaman ini, sudah tentu beliau sekali lagi akan mengujarkan kata-kata sama seperti yang diujarkan kepada murtadin-murtadin yang enggan membayar zakat, “Aku lebih rela semarakkan api perang sesama bangsa Arab berbanding semarakkan api neraka hanya kerana menuruti permintaan kalian.”

Adakah seluruh murtadin yang beliau perangi menemui bilah pedang? Iya, kepada mereka yang terus berdegil. Nabi palsu yang bernama Tulayhah ibn Khuwaylid al-Asadi sendiri diberikan keampunan dan menjadi Muslim yang baik malah terlibat sebagai mujahid dalam Futuhul Iraq.

Pada zaman Nabi, Sayyidina Imran ibn Husain meriwayatkan bahawa terdapat seorang wanita yang pernah berzina dan berkeadaan hamil mendatangi Rasulullah lalu berkata, “Wahai Rasulullah! Aku telah melanggar hukum Allah. Tegakkanlah hukuman ke atasku.” Kemudian, Rasulullah meminta wali wanita itu supaya menjaganya dengan baik sehingga tempoh bersalin kandungan dan kemudian, bertemu semula dengan Rasulullah untuk direjam. Selepas wanita itu meninggal dunia, Rasulullah mensolatkan jenazahnya! Baginda bersabda, “Dia telah bertaubat yang taubatnya itu kalau dibahagikan kepada 70 orang penduduk Madinah, mereka semua akan mendapat bahagian.”

Islam itu lemah-lembut apabila keadaan perlu berlemah-lembut dan berkeras apabila keadaan perlu berkeras. Jika wujud mana-mana penentang agama, bangsa dan negara dalam mana-mana negara yang rajanya didaulatkan, Islamnya dijujung-angkat dan bangsanya dipateri pada hati, mereka seakan-akan mencabar Tuhan yang Rahman dan Rahim lalu menyeru Tuhan yang al-Jabbar, al-Qahhar, al-Muntaqim dan al-Hakam. Di dalam santun dan beralun-alun takbir raya yang didendangkan, terdapat juga bait,

“La ilaha illallahu wahdah – Tiada Tuhan melainkan Allah dengan ke-Esaan-Nya.”
“Sodaqo wa’dah – Dia Dzat yang menepati janji-Nya.”
“Wa nasoro ‘abdah – Dia Dzat yang menolong hamba-Nya.”
“Wa a’azza jundahu – Dia Dzat yang memuliakan bala tentera-Nya.”
“Wa hazamal ahzaba wahdah – Dia Dzat yang menewaskan persekutuan musuh dengan ke-Esaan-Nya.”

Seperti kata Menteri Besar Dr. Ahmad Shamsuri Mokhtar, kritikan ke atas isu pelaksanaan hukum sebat ini sememangnya bersifat sementara. Namun, sebaiknya kita tidak menganggapnya sebagai sebuah isu yang disabdakan oleh Nabi sebagai buih-buih lautan yang membawa kita ke kiri dan ke kanan, hari ini kecoh dan esok hidup seperti biasa. Sebaliknya ia seperti kecilnya pengaruh hasutan sida-sida Huang Hao kepada Liu Shan sehingga pada akhirnya meruntuhkan Kerajaan Shu. Isu ini bukan sekadar aib vs mendidik, bengis vs mendidik. Sebaliknya konservatisme agama vs liberalisme kemanusiaan. Perlu diingat, kemanusiaan itu baik dan Islam itu baik. Tetapi kata al-Qur’an, jika berselisih dalam suatu hal, kembalikanlah kepada Allah dan Rasul-Nya.

Sumber:

Bernama. 5 September 2018. Kritikan Terhadap Hukuman Sebat Hanya Sementara – MB Terengganu. Astro Awani.
http://www.astroawani.com/berita-malaysia/kritikan-terhadap-hukuman-sebat-hanya-sementara-mb-terengganu-184745

Roselly, Ashiqin. 6 September 2018. “Dihukum Atas Tujuan Mendidik” – 6 Perkara Perlu Tahu Tentang Hukuman Sebat Di Terengganu. Says.
https://says.com/my/seismik/perkara-perlu-tahu-tentang-hukuman-sebat-di-terengganu

Ramli, Safina. 6 September 2018. Hukuman sebat beri gambaran buruk terhadap Islam – Dr. Mahathir. Utusan.
http://www.utusan.com.my/berita/nasional/hukuman-sebat-beri-gambaran-buruk-terhadap-islam-dr-mahathir-1.742772

Saleh, Arini. 6 September 2018. Tun Dr Mahathir, Syed Saddiq Bantah Hukuman Sebat Dua Anak Muda Di Terengganu. Oh Bulan.
https://ohbulan.com/tun-mahathir-syed-saddiq-bantah-hukuman-sebat-dua-anak-muda-di-terengganu/

Pendirian Kerajaan Berkaitan Hukuman Sebat. 5 September 2018.
https://www.youtube.com/watch?v=riXfbe2KHBQ&feature=youtu.be

Enakmen Tatacara Jenayah Syariah (Terengganu) 2001. Seksyen 125. Hukuman Sebat.
http://www2.esyariah.gov.my/esyariah/mal/portalv1/enakmen/State_Enact_Ori.nsf/100ae747c72508e748256faa00188094/1e361910ca11f86a482570d00000f8ba?OpenDocument

Wahai Rasulullah, Izinkan Aku Berzina!
http://syahirul.com/wahai-rasulullah-izinkan-aku-berzina/

Aslibumiayu. 2010. Kisah Seorang Wanita Yang Bertaubat Dari Zina, Sehingga Datang Ke Rasulullah Minta Untuk Dirajam.
https://aslibumiayu.net/471-kisah-seorang-wanita-yang-bertaubat.html

Hang, Pak. 2017. Bersin Ketika Solat, Adakah Perlu Ucapkan ‘Alhamdulillah’?

Shafiqolbu. 2012. Adab Bersin Dalam Islam

Subandi, Nawawi bin. 2011. Mengambil Faedah Hadis Badwi Kencing Di Masjid

Asas Islam – Mencuri